				|

		52014PC0491

			Prijedlog ODLUKE VIJEĆA o stajalištu koje u ime Europske unije treba zauzeti u pogledu prijedloga izmjene Carinske konvencije o međunarodnom prijevozu robe uz primjenu karneta TIR (Konvencija TIR iz 1975.) /* COM/2014/0491 final - 2014/0225 (NLE) */

			   	OBRAZLOŽENJE
1.           KONTEKST PRIJEDLOGA
1.1.        Razlozi za prijedlog i
njegovi ciljevi
Carinska konvencija o međunarodnom
prijevozu robe uz primjenu karneta TIR (Konvencija TIR) od 14. studenoga 1975.
odobrena je u ime Europske ekonomske zajednice Uredbom Vijeća (EEZ)
br. 2112/78. Konvencija je u Europskoj uniji stupila na snagu 20. lipnja
1983.
Svrha je predložene odluke donijeti na razini
Europske unije posljednje izmjene Konvencije TIR koje je prihvatila radna
skupina Gospodarske komisije Ujedinjenih naroda za Europu (UNECE) za carinska
pitanja koja imaju učinak na promet i donio upravni odbor za Konvenciju
TIR, nakon dovršetka unutarnjih postupaka EU-a.
Dana 6. veljače 2014. upravni odbor za
Konvenciju TIR na svojoj 57. sjednici u Ženevi donio je prijedloge izmjena Priloga
1. i Priloga 6. tekstu Konvencije. Dana 12. lipnja 2014. upravni odbor za
Konvenciju TIR na svojoj je 58. sjednici u Ženevi donio prijedlog izmjene
Priloga 9. tekstu Konvencije. Prijedlozi će biti proslijeđeni glavnom
tajniku UN-a u skladu s odredbama članka 59. stavaka 1. i 2. i članka
60. Konvencije te će stupiti na snagu 1. siječnja 2015. ako do 1.
listopada 2014. najmanje pet ugovornih stranaka glavnom tajniku UN-a ne dostavi
svoje prigovore na izmjene.
1.2.        Opći kontekst
Konvencijom TIR, kojom upravlja UNECE,
utvrđen je carinski postupak provoza u međunarodnom cestovnom
prijevozu robe. Konvencijom se omogućuje prijelaz robe na koju se
primjenjuju carinske i porezne suspenzije preko međunarodnih granica uz
minimalne intervencije carinskih tijela na putu. Sustavom TIR smanjuju se
tradicionalne prepreke međunarodnom kretanju robe te se tako potiče
razvoj međunarodne trgovine. Smanjenjem kašnjenja u provozu sustav
omogućuje znatne uštede troškova prijevoza. Najvažnija prednost sustava
leži u činjenici da se Konvencijom TIR putem njezina međunarodnog
jamstvenog lanca osigurava razmjerno jednostavan pristup potrebnim jamstvima.
Radna skupina UNECE-a za carinska pitanja koja
imaju učinak na promet i upravni odbor za Konvenciju TIR složili su se da
su potrebne neke preinake Konvencije TIR. Te se preinake odnose na:
·
izmjenu Priloga 1., Obrazac karneta TIR: VERZIJA 2,
točka 5. i Prilog 6., objašnjenje članka 8., stavka 3., točke 5.
kao rezultat izmjena Međunarodne konvencije o harmoniziranom sustavu nazivlja
i brojčanog označivanja robe, a posebice stvaranje posebnog podbroja
za tarifni broj 24.03. za duhan za vodenu lulu
·
izmjenu Priloga 6. uvođenjem dva nova
objašnjenja stavaka 4. i 5. dijela II. Priloga 9. u pogledu prijenosa podataka
o ovlaštenim prijevoznicima u međunarodnom cestovnom prometu s pomoću
elektroničke aplikacije ITDB online+ međunarodne banke podataka o
TIR-u (ITDB)
·
izmjenu Priloga 6. uvođenjem novog objašnjenja
stavka 2. članka 38. u pogledu prijenosa podataka o isključenjima
izvršnom odboru TIR-a (TIRExB) s pomoću aplikacije ITDB online +
·
izmjenu Priloga 6. uvođenjem dva nova
objašnjenja stavaka 1. i 2. članka 9. Priloga 8. u pogledu zastupanja i
izbora zamjenskog člana TIRExB-a
·
izmjenu Priloga 9. dijela I. stavka 3. točke
vi. zamjenom postojećeg teksta o roku 1. ožujka poboljšanim tekstom.
1.3.        Postojeće odredbe u
području prijedloga
Nema postojećih odredbi u području
prijedloga.
1.4.        Usklađenost s drugim
politikama i ciljevima Unije
Predložena odluka usklađena je sa
zajedničkom politikom u području trgovine i prometa. Sustav TIR
olakšava cestovni promet i omogućuje prijevoz robe na području 68
ugovornih stranaka uz minimalne intervencije carinskih uprava te razmjerno
jednostavan pristup potrebnim jamstvima putem međunarodnog jamstvenog
lanca. Pojednostavnjenja ostvarena Konvencijom TIR u skladu su s revidiranom
Lisabonskom strategijom.
2.           REZULTATI SAVJETOVANJA SA
ZAINTERESIRANIM STRANAMA I PROCJENE UČINKA
2.1.        Savjetovanje zainteresiranih
strana
Metode savjetovanja, glavni ciljani sektori
i opći profil ispitanika
Savjetovanja u pogledu prijedloga uz odobrenje
provedena su u suradnji s državama članicama u okviru sastanaka Odbora za
carinsko zakonodavstvo (usklađivanje u Ženevi). Savjetovanja su održana
tijekom sastanaka radne skupine UNECE-a za carinska pitanja koja imaju
učinak na promet i upravnog odbora za Konvenciju TIR.
Sažetak reakcija i kako su uzete u obzir
Pozitivno mišljenje.
2.2.        Prikupljanje i primjena
stručnog znanja
Nije bilo potrebe za vanjskim
stručnjacima.
2.3.        Procjena učinka
Predložena izmjena oznake HS 24.03.10
uzrokovana je izmjenom oznaka harmoniziranog sustava i njome se ne mijenja
izvorna obuhvaćenost proizvoda. Tom se izmjenom nastoji uskladiti odredbe
u području provoza.
Izmjenama kojima se uvodi mogućnost prenošenja
zakonom propisanih podataka o ovlaštenim prijevoznicima u međunarodnom
cestovnom prometu i podataka o isključenjima primjenom aplikacije ITDB
online+, umjesto slanja tih podataka u bilo kojem drugom obliku (papirnati ili
e-pošta), carinskim se tijelima olakšava uporaba aplikacije ITDB online+. Tom web-aplikacijom,
kojom upravlja tajništvo UNECE-a za TIR, olakšava se upravljanje podacima o
nacionalnim imateljima karneta TIR. Prijenos podataka u banku podataka ITDB
elektroničkim sredstvima mogao bi u budućnosti postati obavezan.
Izmjenama postupka u pogledu naknadnih izbora
i zastupanja u TIRExB-u razjašnjava se situacija nakon ostavke člana
TIRExB-a i navode zahtjevi u pogledu stručnosti za moguće
članove TIRExB-a.
Predloženim izmjenama Priloga 6. ne mijenja se
sadržaj Konvencije TIR jer se u skladu s člankom 43. Konvencije TIR u
objašnjenjima tumače određene odredbe Konvencije TIR i njezinih
priloga te opisuju određene preporučene prakse.
Izmjenama teksta o roku iz Priloga 9. dijela
I. stavka 3. točke vi. osigurava se pravilno razumijevanje trenutačne
obveze nacionalnih udruženja u skladu s kojom TIRExB-u jedanput godišnje
dostavljaju cijene svih tipova karneta TIR koje su izdala.
3.           PRAVNI ELEMENTI PRIJEDLOGA
3.1.        Sažetak predloženog
djelovanja
Predloženom odlukom utvrđuje se
stajalište koje Europska unija treba zauzeti u pogledu prijedloga o izmjeni
Carinske konvencije o međunarodnom prijevozu robe uz primjenu karneta TIR.
3.2.        Pravna osnova
Članak 207. i članak 218. stavak 9.
Ugovora o funkcioniranju Europske unije.
3.3.        Načelo supsidijarnosti
Prijedlog je u okviru isključive
nadležnosti Europske unije (zajednička trgovinska politika) i stoga ga
nije potrebno razmotriti s obzirom na načelo supsidijarnosti (članak
5. stavak 3. Ugovora o funkcioniranju Europske unije).
Predložene izmjene preliminarno je donijela
radna skupina UNECE-a za carinska pitanja koja imaju učinak na promet i
upravni odbor za Konvenciju TIR.
3.4.        Načelo proporcionalnosti
Prijedlog je u skladu s načelom
proporcionalnosti. Omogućuje provedbu izmjene međunarodnog sporazuma
i zbog toga je u skladu s načelom proporcionalnosti.
3.5.        Izbor instrumenata
Predloženi instrument: odluka.
Međunarodni sporazumi i izmjene takvih
dogovora obično se u pravni poredak Europske unije uvode na temelju
odluke.
4.           UTJECAJ NA PRORAČUN
Prijedlog ne utječe na proračun
Europske unije.
2014/0225 (NLE)
Prijedlog
ODLUKE VIJEĆA
o stajalištu koje u ime Europske unije treba
zauzeti u pogledu prijedloga izmjene Carinske konvencije o međunarodnom
prijevozu robe uz primjenu karneta TIR (Konvencija TIR iz 1975.)
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 207., u vezi s člankom 218.
stavkom 9.,
uzimajući u obzir prijedlog Europske
komisije,
budući da:
(1)       Carinska konvencija o
međunarodnom prijevozu robe uz primjenu karneta TIR (Konvencija TIR) od
14. studenoga 1975. odobrena je u ime Europske ekonomske zajednice Uredbom
Vijeća (EEZ) br. 2112/78 od 25. srpnja 1978.[1] i u Europskoj uniji stupila je na snagu 20. lipnja 1983[2].
(2)       Konsolidirana verzija
Konvencije TIR objavljena je kao Prilog Odluci Vijeća 2009/477/EZ od 28.
svibnja 2009.[3], a
Komisija u skladu s njom objavljuje buduće izmjene Konvencije u Službenom
listu Europske unije uz naznaku datuma stupanja na snagu.
(3)       Dogovorene su razne izmjene
Međunarodne konvencije o Harmoniziranom sustavu nazivlja i brojčanog
označivanja robe (Konvencija HS).  Te su izmjene za sve stranke Konvencije
HS stupile na snagu 1. siječnja 2012. Zbog tih je izmjena nužno izmijeniti
obrazac karneta TIR i upućivanje u objašnjenju.
(4)       Zbog uvođenja
elektroničke aplikacije ITDB online+, međunarodnog repozitorija
podataka o svim osobama koje su ugovorne stranke ovlastile za korištenje postupkom
TIR, upravni odbor za Konvenciju TIR složio se da uporaba usluge ITDB online+
za prijenos ITDB-u zakonom propisanih podataka o ovlaštenim prijevoznicima u
međunarodnom cestovnom prometu čini dostavljanje takvih podataka u
bilo kojem drugom obliku, npr. papirnatom ili u obliku e-pošte suvišnim. Odbor
se radi objašnjenja tog načela u tekstu Konvencije zalagao za
uvođenje dvaju novih objašnjenja.  Slično je objašnjenje predloženo u
pogledu prijenosa podataka o isključenjima izvršnom odboru TIR-a (TIRExB).

(5)       Nakon rasprave TIRExB-a o
zahtjevima u pogledu stručnosti za imenovanje članova TIRExB-a i međuizbora
njegovih zamjenskih članova te razmatranja o tome kako izmijeniti
postojeći poslovnik, TIRExB je upravnom odboru za Konvenciju TIR uputio
prijedloge dvaju novih objašnjenja. Prvim predloženim objašnjenjem nastoje se
riješiti zahtjevi u pogledu stručnosti mogućih članova TIRExB-a,
kako bi se ugovornim strankama naznačilo koji je najbolji postupak
imenovanja kandidata. Drugim novim objašnjenjem preporučuje se praksa koju
treba slijediti u slučaju ostavke člana TIRExB-a ili
nemogućnosti ispunjenja mandata. Njime se također upravnom odboru za
Konvenciju TIR daje prilika da odluči hoće li se održati naknadni
izbor.  Izmjene poslovnika TIRExB-a koje sadržavaju obje preinake donesene su
na 49. i 50. sjednici TIRExB-a.
(6)       Izmjena Priloga 9. dijela I.
Konvencije stupila je na snagu 1. siječnja 2012. (SL L 66/1 od 6. ožujka
2012.) te se njome, među ostalim, uvodi nova obveza za nacionalna
udruženja u pogledu dostavljanja TIRExB-u cijena karneta TIR. Međutim rok
za ispunjenje te obveze nije bio sasvim jasan. Predloženom se izmjenom taj rok
razjašnjava.
(7)       Na 57. i 58. sjednici u
veljači 2014. upravni odbor za Konvenciju TIR donio je predložene izmjene
Konvencije TIR, nakon dovršenja unutarnjih postupaka Unije.
(8)       Stoga je potrebno odrediti
stajalište Unije u pogledu predloženih izmjena,
DONIJELA JE OVU ODLUKU:
Članak 1.
Stajalište koje Europska unija treba zauzeti u
upravnom odboru za Konvenciju TIR temelji se na nacrtima izmjena koji su
priloženi ovoj Odluci.
Predstavnici Unije u upravnom odboru za
Konvenciju TIR mogu prihvatiti manje izmjene nacrta izmjena bez daljnje odluke
Vijeća.
Članak
2.
Ova odluka stupa na snagu na dan donošenja.
Nakon njihova
donošenja Komisija objavljuje izmjene u Službenom listu Europske unije
uz naznaku njihova stupanja na snagu.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 252, 14.9.1978., str. 1.
[2]               SL L 31, 2.2.1983., str. 13.
[3]               SL L 165, 26.6.2009., str. 1.
Izmjene Carinske konvencije o
međunarodnom prijevozu robe uz primjenu karneta TIR (Konvencija TIR iz
1975.)
Prilog 1., stranica 11., točka 5.
Oznaka HS: 24.03.10 zamjenjuje se oznakama
HS: 24.03.11 i 24.03.19 (ECE/TRANS/WP.30/AC.2/113, st. 35.)
Prilog 6., objašnjenje 0.8.3, točka 5.
Oznaka HS: 24.03.10 zamjenjuje se oznakama
HS: 24.03.11 i 24.03.19 (ECE/TRANS/WP.30/AC.2/113, st. 35.)
Prilog 6., novo objašnjenje, 0.38.2
Dodaje se novo
objašnjenje članka 38. stavka 2. koje glasi
Objašnjenje stavka 2.
0.38.2  Smatra se da je zakonska obveza
obavješćivanja upravnog odbora TIR-a o privremenom ili trajnom
isključenju iz koristi Konvencije ispunjena pravilnom upotrebom
elektroničkih aplikacija koje je u tu svrhu razvilo tajništvo TIR-a uz
nadzor izvršnog odbora TIR-a. (ECE/TRANS/WP.30/AC.2/115, st. 43.)
Prilog 6., novo objašnjenje 8.9.1
Dodaje se novo
objašnjenje Priloga 8. članka 9. stavka 1. koje glasi
8.9.1    Članovi izvršnog odbora TIR-a
osposobljeni su i imaju iskustvo potrebno za primjenu carinskih postupaka,
posebno postupaka provoza TIR, na nacionalnoj i međunarodnoj razini.
Članove odbora imenuju njihove vlade ili organizacije koje su ugovorne
stranke Konvencije. Oni zastupaju interese ugovornih stranaka Konvencije, a ne
posebne interese pojedinačne vlade ili organizacije.
(ECE/TRANS/WP.30/AC.2/117, st. 29.)
Prilog 6., novo objašnjenje 8.9.2
Dodaje se novo
objašnjenje Priloga 8. članka 9. stavka 2. koje glasi
8.9.2    Ako neki član izvršnog odbora
TIR-a podnese ostavku prije završetka svojeg mandata, upravni odbor TIR-a može
izabrati zamjenskog člana. U tom slučaju izabrani će član
ispunjivati dužnost samo do isteka mandata njegova prethodnika. Ako član
izvršnog odbora TIR-a ne može dovršiti svoj mandat zbog razloga koji nisu
ostavka, nacionalna uprava predmetnog člana o tome treba pisano
obavijestiti izvršni odbor i tajništvo TIR-a. U tom slučaju upravni odbor
može izabrati zamjenskog člana za preostalo razdoblje trajanja mandata.
(ECE/TRANS/WP.30/AC.2/117, st. 29.)
Prilog 6., novo objašnjenje 9.II.4
Dodaje se novo
objašnjenje Priloga 9. dijela II. stavka 4. koje glasi
Objašnjenje stavka 4.
9.II.4   Smatra se da su zakonski zahtjevi u
pogledu podnošenja podataka, kako je navedeno stavku 4., ispunjeni pravilnom
upotrebom elektroničkih aplikacija koje je u tu svrhu razvilo tajništvo
TIR-a uz nadzor izvršnog odbora TIR-a. (ECE/TRANS/WP.30/AC.2/113, st. 30.)
Prilog 6., novo objašnjenje 9.II.5
Dodaje se novo
objašnjenje Priloga 9. dijela II. stavka 5. koje glasi
Objašnjenje stavka 5.
9.II.5   Objašnjenje 9.II.4 primjenjuje se mutatis
mutandis na stavak 5.  ECE/TRANS/WP.30/AC.2/113, st. 30.)
Prilog 9. dio I. stavak 3. točka vi.
Postojeći tekst mijenja se kako
slijedi:
 „vi. jedanput godišnje prije 1. ožujka
dostavljati izvršnom odboru TIR-a cijenu za svaki izdani tip karneta TIR;”


				|

		52015PC0013

			Prijedlog ODLUKE EUROPSKOG PARLAMENTA I VIJEĆA o mobilizaciji Europskog fonda za prilagodbu globalizaciji u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini i dobrom financijskom upravljanju (zahtjev EGF/2013/009 PL/Zachem, Poljska) /* COM/2015/013 final - 2014/ () */

			   	OBRAZLOŽENJE
Člankom 12. Uredbe Vijeća (EU,
Euratom) br. 1311/2013 kojom se uspostavlja višegodišnji financijski okvir
za razdoblje 2014. – 2020.[1]
omogućuje se mobilizacija Europskog fonda za prilagodbu globalizaciji
(EGF) u okviru godišnje gornje granice od 150 milijuna EUR (cijene iz
2011.) iznad odgovarajućih naslova financijskog okvira.
Pravila koja se primjenjuju na doprinose iz
EGF-a za zahtjeve podnesene do 31. prosinca 2013. utvrđena su
Uredbom (EZ) br. 1927/2006 Europskog parlamenta i Vijeća od 20. prosinca 2006.
o osnivanju Europskog fonda za prilagodbu globalizaciji[2].
Poljska je 9. listopada 2013. podnijela
zahtjev EGF/2013/009 PL/Zachem za financijski doprinos iz EGF-a, nakon
otpuštanja radnika u poduzeću Zachem i u njegova dva dobavljača u Poljskoj.
Nakon detaljnog pregleda tog zahtjeva,
Komisija je u skladu s člankom 10. Uredbe (EZ) br. 1927/2006
zaključila da su ispunjeni uvjeti za dodjelu financijskog doprinosa na
temelju te Uredbe.
SAŽETAK ZAHTJEVA I ANALIZA
 Glavni podaci: ||
 Referentni broj EGF-a || EGF/2013/009
 Država članica || Poljska
 Članak 2. || (a)
 Primarno poduzeće || Zakladi Chemizne Zachem
 Dobavljači i daljnji proizvođači || 2
 Referentno razdoblje || 31.3.2013.-31.7.2013.
 Datum početka pružanja usluga prilagođenih potrebama || 4.3.2013.
 Datum podnošenja zahtjeva || 9.10.2013.
 Broj otpuštenih radnika tijekom referentnog razdoblja || 615
 Broj otpuštenih radnika prije i nakon referentnog razdoblja || 0
 Ukupno prihvatljivih otpuštanja || 615
 Otpušteni radnici za koje se očekuje da će sudjelovati u mjerama || 50
 Rashodi za usluge prilagođene potrebama (EUR) || 220 410
 Rashodi za provedbu EGF-a[3] (EUR) || 10 000
 Rashodi za provedbu EGF-a (%) || 4,34 %
 Ukupni proračun (EUR) || 230 410
 Doprinos iz EGF-a (50 %) (EUR) || 115 205
1.           Zahtjev je podnesen Komisiji
9. listopada 2013., a do 16. lipnja 2014. nadopunjen je dodatnim podacima.
2.           Zahtjevom su ispunjeni uvjeti
za primjenu EGF-a kako je utvrđeno člankom 2.
točkom (a) Uredbe (EZ) br. 1927/2006 te je on podnesen u roku od
10 tjedana iz članka 5. te Uredbe.
Veza između otpuštanja i velikih
strukturnih promjena u tokovima svjetske trgovine nastalih zbog globalizacije
3.           S ciljem utvrđivanja
veze između otpuštanja i velikih strukturnih promjena u tokovima svjetske
trgovine nastalih zbog globalizacije, Poljska tvrdi da je EU pretrpio znatne
gubitke tržišnog udjela u kemijskoj industriji, te je izgubio vodeći
položaj u svijetu u prodaji kemikalija. Od 1992. do 2012. udjel EU-a na
svjetskom tržištu kemikalija drastično se smanjio, od 35,2 % u 1992.
na 30,5 % u 2002. i 17,8 % u 2012.[4]
Trendovi posljednjih godina pokazuju migraciju proizvodnje kemikalija prema
Aziji, posebno Kini. Zbog povećanja prodaje na novim tržištima, Kina je
svjedočila znatnom povećanju u proizvodnji kemikalija od 8,7 %
udjela u 2002. do 30,2 % u 2012. Razina proizvodnje u azijskim
gospodarstvima također je potaknuta nižim troškovima rada, pristupom
tržištima, subvencijama, porezima i propisima. Prema izvješću „Vizija
kemijske industrije 2030.”[5],
do 2030. 66 % svjetske prodaje kemikalija i od pet do osam od deset
najboljih svjetskih poduzeća koja se bave proizvodnjom kemikalija bit
će iz Azije. Kina je posebno zanimljiva zbog gospodarskog potencijala i
stopa rasta, ali ostatak Azije, uključujući zemlje poput Indije,
Singapura ili Južne Koreje, ne treba podcijeniti.
Izvor: CEFIC
4.           OECD[6] je u izvješću iz
2012. naglasio da je prijenosom nekoliko industrijskih sektora u zemlje koje
nisu članice OECD-a, koje su dotad bile specijalizirane za proizvodnju
osnovnih kemikalija s malom dodanom vrijednošću, poraslo zanimanje za
proizvodnju kemikalija s velikom dodanom vrijednošću u blizini proizvodnih
centara. Ti tržišni trendovi utjecali su na složeni spoj toluen[7]. Stoga se tržište za
toluen, čija je proizvodnja pala u zapadnoj Europi i Sjevernoj Africi
između 8 % i 17 %, a porasla u drugim dijelovima svijeta,
posebno na Bliskom Istoku, sjeveroistočnoj Aziji i jugoistočnoj
Aziji, mijenja.
5.           Zaklady Chemiczne Zachem
(dalje u tekstu „Zachem”) poljski je proizvođač kemijskih proizvoda
sa sjedištem u Bydgoszczu, te je društvo kći Ciecha. Zachem je bio
nadležan za proizvodnju polugotovih i gotovih kemijskih proizvoda te ekoloških
i neekoloških kemijskih proizvoda za automobilsku, kemijsku industriju,
industriju namještaja, građevinsku, tekstilnu, papirnu, kožnu i povezane
industrije te za energetski sektor i za proizvodnju kabela. Vodeći je
proizvod do zatvaranja proizvodne linije u prosincu 2012. bio TDI ( toluenov
diizocijanat) čiji je glavni sastojak toluen. Poduzeće je proizvodilo
i ECH (epiklorohidrin), a ta je proizvodnja zatvorena nekoliko mjeseci kasnije.
Dokaz broja otpuštanja i sukladnosti s
kriterijima iz članka 2. točke (a)
6.           Poljska je podnijela ovaj
zahtjev na temelju intervencijskog kriterija iz članka 2.
točke (a) Uredbe (EZ) br. 1927/2006, kojim se traži da u razdoblju
od četiri mjeseca u poduzeću države članice bude otpušteno
najmanje 500 radnika, uključujući radnike koje su otpustili
dobavljači i daljnji proizvođači.
7.           U zahtjevu se navodi 615
otpuštanja u tri poduzeća koja su poslovala u djelatnostima razvrstanima u
odjeljak 20. NACE Rev. 2 (Proizvodnja kemikalija i kemijskih
proizvoda) u NUTS 2 Kujavsko-pomeranskom vojvodstvu (PL61) u
četveromjesečnom referentnom razdoblju od 31. ožujka 2013. do 31.
srpnja 2013. Izračun svih tih otpuštanja izvršen je u skladu s trećom
alinejom stavka 2. članka 2. Uredbe (EZ) br. 1927/2006.
Objašnjenje nepredvidive prirode tih
otpuštanja
8.           Otpuštanja u Zachemu bila su
nepredvidiva zbog iznenadnog povećanja u opskrbi tržišta TDI-om. Višak od
30 % u opskrbi, kao rezultat ulaganja u drugim dijelovima svijeta kako bi
se iskoristile ekonomije razmjera i dodatno upotpunio opskrbni lanac,
omogućilo je tim proizvođačima proizvodnju uz niže
prosječne troškove. Zbog toga i zbog niskih troškova prijevoza Zachem nije
mogao konkurirati u tom okruženju. U odnosu na drugi izvor prihoda, proizvodnju
ECH-a (epiklorohidrin) iz sirovine propilena,  dok
su cijene EHC-a ostale stabilne, cijene propilena povećale su se za
160 % u Europi. Uzimajući u obzir višak u opskrbi ECH-a i nisku
razinu proizvodnje Zachema, prodaja ECH-a postala je neprofitabilna za
grupaciju i nije se očekivalo poboljšanje situacije budućim
povećanjem globalnih kapaciteta proizvodnje ECH-a u Aziji, te se čak
i sada očekuje smanjenje prosječne stope korištenja postrojenja.
9.           Zbog tih je okolnosti
donesena odluka da se zaustavi proizvodnja u Zachemu, započne s
korporativnom reorganizacijom te odluči o otpuštanjima. To je imalo
iznenadan negativan učinak na gospodarsku situaciju dobavljača.
Ukupno 92 % prihoda za usluge poduzeća ZACHEM UCR Sp. Z o.o. ovisilo
je o Zachemu. Metalko, spin-off društvo Zachema, koje je osiguravalo
popravak i usluge održavanja strojeva glavnog poduzeća pretrpilo je
ozbiljne gubitke.
Identifikacija poduzeća u kojima se
provode otpuštanja i ciljanih radnika kojima je namijenjena pomoć
10.         Zahtjev se odnosi na 615
otpuštanja u Zachemu i njegovim dobavljačima, društvima ZACHEM UCR Sp.
z.o.o i Metalko Sp z.o.o.
 Dobavljači poduzeća Zachem i broj otpuštanja
 ZACHEM UCR Sp. z.o.o   || 53 || Metalko Sp z.o.o. || 6
 Ukupno poduzeća: 2 || Ukupno otpuštanja: 59 ||
11.         Otpuštene radnike moguće
je raščlaniti kako slijedi:
 Kategorija || Broj || Postotak
 Muškarci || 484 || 78,7
 Žene || 131 || 21,3
 Građani EU-a || 615 || 100,0
 Građani država koje nisu članice Europske unije || 0 || 0,0
 15 – 24 godine || 3 || 0,5
 25 – 54 godine || 460 || 74,8
 55-64 godine || 152 || 24,7
 > 64 godine || 0 || 0
12.         Raščlamba u smislu
kategorija zanimanja:
 Kategorija || Broj || Postotak
 Predstavnici tijela javne vlasti, viši službenici i rukovoditelji || 10 || 1,6
 Stručnjaci || 57 || 9,3
 Tehničari i pomoćni stručnjaci || 68 || 11,1
 Administrativno osoblje || 102 || 16,6
 Zaposlenici u području obrta i povezanih djelatnosti || 54 || 8,8
 Rukovatelji uređajima i strojevima i monteri || 324 || 52,7
13.         U skladu s člankom 7.
Uredbe (EZ) br. 1927/2006 Poljska je potvrdila da se primjenjuje i da
će se tijekom različitih faza provedbe EGF-a, a posebno u pristupu
sredstvima EGF-a, nastaviti primjenjivati politika jednakosti između žena
i muškaraca te zabrana diskriminacije.
Opis predmetnog područja, njegovih
nadležnih tijela i dionika
14.         Predmetno područje je
NUTS 2 vojvodstvo (regija) Kujawsko-Pomorskie (PL61), koje se nalazi u
središnjem dijelu Poljske. Područje se proteže na 18 000 km2
i ima oko 2,1 milijun stanovnika. Vojvodstvo se sastoji od 52 grada, od kojih
su dva glavna grada Bydgoszcz i Torun. Gradovi koji su najviše pogođeni
otpuštanjima su Bydgoszcz (367 000 stanovnika), Toruń (200 000)
i Włocławek (120 000).
Glavni dionici uključuju lokalne vlasti
Bydgoszcza, regionalna tijela vlasti u Kujavsko-pomeranskom vojvodstvu,
lokalnog predstavnika središnje državne uprave, urede za zapošljavanje u
Torunu, Bydgszczu (gdje je zabilježen najveći broj otpuštanja), Naklu i
Zninu.
Socijalni partneri uključuju:
NSZZ
„Solidarność” (izvršni odbor regije Bydgoski)
Poljski savez sindikata (OPZZ) Kujawsko-Pomorskie
regije
Forum sindikata (izvršni
odbor Kujawsko-Pomorskie regije)
Business Centre Club Convent
Obrtničko-poduzetničku komoru Kujawy i Pomorze
Udrugu poslodavaca i
poduzetnika Kujawy i Pomorze
Očekivani učinak otpuštanja na
lokalnu, regionalnu ili nacionalnu zaposlenost
15.         Kujawsko-Pomorskie regija
(PL61) koja se nalazi u središnjem dijelu Poljske, imala je koristi od
industrijskog proširenja u velikom broju sektora; poljoprivredi, kemijskoj
industriji, gospodarenju otpadom, građevinarstvu i strojarstvu.
16.         Najveći grad regije,
Bydgoszcz, s 361254 stanovnika u prosincu 2012., u lipnju 2013. imao je stopu
nezaposlenosti od 9,1 %. S ostatkom zemlje je povezan glavnim nacionalnim
prometnicama i željeznicom. Drugi najveći grad, Torun, u prosincu 2012.
imao je 204 299 stanovnika, a u lipnju 2013. stopu nezaposlenosti od
10,2 %[8].

17.         Usprkos gospodarskoj
ekspanziji od koje je regija imala koristi, regija je do kraja srpnja 2013.
imala najveću stopu nezaposlenosti u zemlji od 17,4 %. U referentnom
razdoblju okružni ured za zapošljavanje u Bydgoszczu registrirao je 722
nezaposlene osobe, od čega je 426 izravno ili neizravno otpušteno iz
Zachema, koji je bio najveći poslodavac u tom području s oko
7 000 zaposlenih.
Usklađeni paket usluga
prilagođenih potrebama koje treba financirati i raščlamba
predviđenih troškova, uključujući komplementarnost s
djelovanjima koja se financiraju sredstvima iz strukturnih fondova
18.         Kombinacijom sljedećih
mjera oblikuje se usklađeni paket usluga prilagođenih potrebama s
ciljem ponovnog uključivanja otpuštenih radnika na tržište rada. Od 615
otpuštenih radnika, mjere opisane u nastavku bit će usmjerene na 50
najugroženijih osoba, i pružat će više od zajedničkih nacionalnih
mjera i ESF-a za pogođenu skupinu.
 - Poticaji za zapošljavanje: Ta je
mjera usmjerena na 45 otpuštenih radnika iz Zachema te će osigurati
poticaje poslodavcima koji ih odluče zaposliti. Otpušteni radnici bit
će registrirani na Zavodu za zapošljavanje, a okružni ured za
zapošljavanje redovito će nadzirati nova radna mjesta s posebnim naglaskom
na nova radna mjesta za nezaposlene koji imaju pravo na poticaje za
zapošljavanje. Potencijalni poslodavac tražit će posebne kvalifikacije,
vještine i profesionalno iskustvo za određeno radno mjesto. Poslodavac koji
će zaposliti nezaposlenog radnika iz Zachema na najmanje 24 mjeseca dobit
će poticaj za zapošljavanje. Troškovi ovakve vrste potpore, koju će
osigurati okružni ured za zapošljavanje u Bydgoszczu za 45 otpuštenih radnika
iz ZACHEMA S.A. i njegova dva dobavljača, procijenjeni su na oko
213 000 eura (oko PLN 900 000).
- Intervencijske mjere: Cilj je ove
mjere da okružni ured za zapošljavanje u Bydgoszcz pokrije plaće i
doprinose za socijalno osiguranje za 5 radnika, koji su procijenjeni na
otprilike 7 110 eura. Potencijalni poslodavac sklapa ugovor s Uredom rada.
Mjera je obično usmjerena na pomoć dugotrajno nezaposlenima,
nezaposlenima od 50 i više godina, nezaposlenim osobama s niskim
kvalifikacijama, nezaposlenima bez radnog iskustva, mladima do 25 godina,
samohranim majkama, osobama s invaliditetom, korisnicima službi socijalnog rada
i bivšim zatvorenicima. U kontekstu ovog zahtjeva, Poljska tu mjeru posebno
želi iskoristiti za otpuštene radnike koji su stariji od 50 godina.
19.         Rashodima za provedbu EGF-a
uvrštenima u zahtjev u skladu s člankom 3. Uredbe (EZ) br. 1927/2006
obuhvaćene su pripremne aktivnosti, upravljanje i provedba, informiranje i
promidžba te nadzorne aktivnosti.
20.         Usluge prilagođene
potrebama koje su predstavila poljska nadležna tijela aktivne su mjere na
tržištu rada u okviru prihvatljivih djelovanja određenih
člankom 3. Uredbe (EZ) br. 1927/2006. Poljska tijela procjenjuju
ukupne troškove na 230 410 EUR, od čega 220 410 EUR
čine rashodi za usluge prilagođene potrebama, a 10 000 EUR
(4,34 % ukupnog iznosa) rashodi za provedbu EGF-a. Ukupno se od EGF-a
traži doprinos u iznosu od 115 205 EUR (50 % ukupnih troškova).
 Djelovanja || Procijenjeni broj ciljanih radnika || Procijenjeni trošak po ciljanom radniku (u EUR) || Ukupni troškovi (EGF i nacionalno sufinanciranje) (u EUR)
 Usluge prilagođene potrebama (članak 3. stavak 1. Uredbe (EZ) br. 1927/2006)
 Poticaji za zapošljavanje || 45 || 4 740 || 213 300
 Intervencijske mjere || 5 || 1 422 || 7 110
 Ukupna vrijednost usluga prilagođenih potrebama ||   || 220 410
 Rashodi za provedbu EGF-a (članak 3. stavak 3. Uredbe (EZ) br. 1927/2006)
 Pripremne aktivnosti ||   || 2 000
 Upravljanje ||   || 2 000
 Informiranje i promidžba ||   || 3 000
 Nadzorne aktivnosti ||   || 3 000
 Ukupan iznos rashoda za provedbu EGF-a ||   || 10 000
 Ukupni procijenjeni troškovi ||   || 230 410
 Doprinos iz EGF-a (50 % ukupnih troškova) ||   || 115 205
21.         Poljska potvrđuje da se
prethodno opisanim mjerama nadopunjuju djelovanja koja se financiraju iz
strukturnih fondova i da će se spriječiti svako dvostruko
financiranje.
22.         Mjere
predložene za sufinanciranje iz EGF-a komplementarne su s poduzetim mjerama
koje sufinancira Europski socijalni fond, posebno u okviru operativnog programa
za razvoj ljudskog kapitala, prioritet VIII. „Regionalni ljudski resursi za
gospodarstvo”, podmjera 8.1.2. „Potpora prilagodbi i postupci modernizacije u
regiji”. Neki radnici koji su otpušteni kao višak u Zachemu već su
sudjelovali u projektu Povratak na tržište rada III. -
nova karijera. Taj je projekt otvoren radnicima koji su postali višak kao
rezultat postupka restrukturiranja.
23.         Sudionicima u projektu osigurano je osposobljavanje i usmjeravanje te
financijska pomoć za pokretanje aktivnosti samozaposlenja uz pomoć
bespovratnih sredstava u iznosu od 10 000 eura po osobi i pomoć za
prijelazno razdoblje u iznosu do 250 eura mjesečno po osobi u trajanju od
šest mjeseci. Zainteresiranima za samozapošljavanje dana je mogućnost
sudjelovanja u posebnoj izobrazbi, radionicama i savjetovanjima na temu
pripreme poslovnog plana. Oko 60 radnika koje su Zachem i njegovi
dobavljači otpustili  sudjelovalo je u
projektu.
24.         Drugi projekt u kojem je sudjelovalo 190 sadašnjih i bivših radnika
Zachema zove se "Sljedeći korak". To je program profesionalne
aktivacije za radnike ZACHEMA S.A. kako bi se povećale njihove
mogućnosti za pronalazak novog zaposlenja pružanjem  stručnog
i psihološkog savjetovanja, stručne obuke, poslovnih tečajeva,
traženja posla te bespovratnih sredstava za jedinstvena ulaganja i pomoći
za prijelazna razdoblja.
Datum(i) početka ili
predviđenog početka pružanja usluga prilagođenih potrebama
ugroženim radnicima
25.         Poljska je 4. ožujka 2013.
počela pružati usluge prilagođene potrebama ugroženih radnika,
uvrštene u usklađeni paket čije se sufinanciranje traži u prijedlogu
upućenom EGF-u. Stoga taj datum predstavlja početak razdoblja ispunjenja
uvjeta za dodjelu pomoći iz EGF-a.
Postupci za savjetovanje sa socijalnim
partnerima
26.         Odbor za socijalni dijalog u
regiji raspravljao je o mogućnostima potpore radnicima koje su Zachem S.A.
i njegovi dobavljači otpustili. Na sastanku Vijeća za zapošljavanje u
Bydgoszczu raspravljano je o predloženom paketu prilagođenih mjera,
zajedno sa sindikatima, poduzećem te predstavnicima lokalne i regionalne
samouprave.
27.         Poljska su nadležna tijela
potvrdila usklađenost kolektivnog otpuštanja viška radnika sa zahtjevima
navedenima u nacionalnom zakonodavstvu i zakonodavstvu EU-a.
Obavijesti o djelovanjima koja su
obvezna na temelju nacionalnog zakonodavstva ili u skladu s kolektivnim
ugovorima
28.         U odnosu na kriterije navedene
u članku 6. Uredbe (EZ) br. 1927/2006, poljska su nadležna tijela
u svojem zahtjevu:
·      potvrdila da se financijskim doprinosom iz EGF-a ne zamjenjuju mjere za
koje su odgovorna poduzeća na temelju nacionalnog prava ili kolektivnih
ugovora;
·      dokazala da se djelovanjima pruža potpora pojedinačnim radnicima
te da se ne smiju upotrebljavati za restrukturiranje poduzeća ili sektora;
·      potvrdila da se uz prethodno navedena prihvatljiva djelovanja ne prima
pomoć iz ostalih financijskih instrumenata EU-a.
Sustavi upravljanja i nadzora
29.         Poljska je obavijestila
Komisiju da će financijskim doprinosom upravljati te ga nadzirati ista
tijela koja upravljaju Europskim socijalnim fondom i koja ga nadziru.
Upravljačko tijelo, odgovorno za provedbu EGF-a, bit će Ministarstvo
infrastrukture i razvoja, točnije Služba za Europski socijalni fond.
Upravljačko tijelo prenijet će neke od svojih zadaća na
Posredničko tijelo, regionalni ured za zapošljavanje u Torunu.
30.         Tijelo zaduženo za isplatu bit
će Služba za platni promet pri Ministarstvu financija.
31.         Tijelo za ovjeravanje bit
će osnovano u okviru Službe za ovjeravanje i određivanje pri
Ministarstvu infrastrukture i razvoja, u drugoj upravi od one u kojoj je
smješteno Upravljačko tijelo.
32.         Službu za ESF i Službu za
ovjeravanje i određivanje nadziru dva neovisna člana iz redova dužnosnika
Ministarstva. Doprinos iz EGF-a bit će položen na zaseban račun
Ministarstva financija, s kojega će se sredstva prenijeti na račun
prihoda državnog proračuna. Provedba djelovanja sufinancirat će se
nacionalnim sredstvima, uključujući onima iz Fonda rada.
Okružni uredi za zapošljavanje vodit će
zasebnu evidenciju troškova. Nakon što se provedba završi, okružni uredi za
zapošljavanje podnijet će zahtjev za isplatu regionalnom uredu za
zapošljavanje, koji će zahtjev za isplatu odobriti i poslati ga Upravljačkom
tijelu. Upravljačko tijelo dostavit će ovjeru i izjavu u kojoj
Europskoj komisiji opravdava izdatke. Upravljačko tijelo provodit će
inspekcije kako bi provjerilo da li Posredničko tijelo ispravno provodi
postupke. S druge strane, Posredničko će tijelo provjeravati
načine na koji okružni uredi za zapošljavanje pružaju pomoć. Prema
sustavima nadzora, nakon zaprimanja odluke o povratu sredstava iz EGF-a, bit
će dogovoren vremenski raspored inspekcija. Ako je tijekom provedbe
djelovanja bilo nepravilnosti, jedno od tijela tijelo može donijeti odluku o
pokretanju dodatnih aktivnosti provjere. Revizorsko tijelo za ESF bit će
revizorsko tijelo i u ovom slučaju.
Financiranje
33.         Na temelju zahtjeva Poljske
predloženi doprinos iz EGF-a za usklađeni paket usluga prilagođenih
potrebama (uključujući izdatke za provedbu EGF-a) iznosi 115 205
EUR, što čini 50% ukupnih troškova. Prijedlog Komisije za dodjelu
sredstava u okviru Fonda temelji se na informacijama koje je Poljska stavila na
raspolaganje.
34.         Uzimajući u obzir najviši
mogući iznos financijskog doprinosa iz EGF-a na temelju
članka 12. Uredbe Vijeća (EU, Euratom) br. 1311/2013 te
mogućnost prenamjene odobrenih sredstava, Komisija predlaže mobilizaciju
EGF-a u ukupnom prethodno navedenom iznosu.
35.         Predloženu odluku o
mobilizaciji EGF-a zajednički će donijeti Europski parlament i
Vijeće, kako je utvrđeno točkom 13.
Međuinstitucionalnog sporazuma od 2. prosinca 2013. između
Europskog parlamenta, Vijeća i Komisije o proračunskoj disciplini,
suradnji u proračunskim pitanjima i o dobrom financijskom upravljanju[9].
36.         Komisija zasebno upućuje
zahtjev za prijenos kako bi se u proračun za 2015. uvrstila odobrena
sredstva za određene preuzete obveze u skladu sa zahtjevima iz
točke 13. Međuinstitucionalnog sporazuma od
2. prosinca 2013.
Izvor odobrenih sredstava za
plaćanje
37.         Odobrena sredstva iz
proračunske linije EGF-a upotrebljavat će se za pokrivanje iznosa od
115 205 EUR potrebnog za postojeći zahtjev.
Prijedlog
ODLUKE EUROPSKOG PARLAMENTA I VIJEĆA
o mobilizaciji Europskog fonda za prilagodbu
globalizaciji u skladu s točkom 13. Međuinstitucionalnog sporazuma od
2. prosinca 2013. između Europskog parlamenta, Vijeća i Komisije o
proračunskoj disciplini i dobrom financijskom upravljanju (zahtjev
EGF/2013/009 PL/Zachem, Poljska)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Uredbu (EZ)
br. 1927/2006 Europskog parlamenta i Vijeća od
20. prosinca 2006. o osnivanju Europskog fonda za prilagodbu globalizaciji[10], a posebno njezin
članak 12. stavak 3.,
uzimajući u obzir
Međuinstitucionalni sporazum od 2. prosinca 2013. između
Europskog parlamenta, Vijeća i Komisije o proračunskoj disciplini,
suradnji u vezi s proračunskim pitanjima i o dobrom financijskom
upravljanju[11],
a posebno njegovu točku 13.,
uzimajući u obzir prijedlog Europske
komisije[12],
budući da:
(1)       Europski fond za prilagodbu
globalizaciji (EGF) osnovan je radi pružanja dodatne potpore radnicima
otpuštenima uslijed velikih strukturnih promjena u tokovima svjetske trgovine,
nastalih zbog globalizacije, te radi pružanja pomoći pri ponovnom
uključivanju na tržište rada.
(2)       Člankom 12. Uredbe
Vijeća (EU, Euratom) br. 1311/2013 od 2. prosinca 2013. kojom se
uspostavlja višegodišnji financijski okvir za razdoblje 2014. – 2020.[13] omogućuje se
mobilizacija Europskog fonda za prilagodbe globalizaciji (EGF) u okviru
godišnje gornje granice od 150 milijuna EUR (cijene iz 2011.).
Poljska je 9. listopada 2013. predala zahtjev za mobilizaciju EGF-a u vezi s
otpuštanjima u društvu Zachem i njegova dva dobavljača i daljnjim
proizvođačima te ga je do 16. lipnja 2014. dopunjavala dodatnim
podacima. Taj je zahtjev u skladu sa zahtjevima za određivanje
financijskih doprinosa kako je utvrđeno člankom 10. Uredbe (EZ)
br. 1927/2006. Komisija stoga predlaže oslobađanje iznosa od
115 205 EUR.
(3)       EGF bi stoga trebalo
mobilizirati kako bi se osigurao financijski doprinos u vezi sa zahtjevom koji
je podnijela Poljska,
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2015. mobilizira se se Europski fond za prilagodbu
globalizaciji (EGF) i osigurava iznos od 115 205 EUR odobrenih
sredstava za plaćanje i za preuzete obveze.
Članak 2.
Ova se Odluka objavljuje u Službenom listu
Europske unije.
Sastavljeno u Bruxellesu
Za Europski parlament                                  Za
Vijeće
Predsjednik                                                    Predsjednik
[1]               SL L 347, 20.12.2013., str. 884.
[2]               SL L 406, 30.12.2006., str. 1.
[3]               U skladu s člankom 3. stavkom 3. Uredbe (EZ)
br. 1927/2006.
[4]               Europska kemijska industrija. Činjenice i brojke
2013., CEFIC (http://www.cefic.org/Facts-and-Figures)
[5]               Vizija kemijske industrije 2030.: Europska perspektiva
[6]               OECD-ovi izgledi za okoliš do 2050.: Posljedice
nedjelovanja, 2012. str. 304.
[7]               Toluen je aromatični spoj koji se koristi u
proizvodnji benzena, p-ksilena za polietilen tereftalat (PET) smola u krutom
stanju i toluenovih diizocijanata (TDI) za primjene poliuretana, i u širokoj je
upotrebi kao otapalo.
[8]           http://wbj.pl/wp-content/uploads/2014/09/IiP2014.pdf
[9]               SL C 373, 20.12.2013., str. 1.
[10]             SL L 406, 30.12.2006., str. 1.
[11]             SL C 373, 20.12.2013., str. 1.
[12]             SL C […], […], str. […]
[13]             SL L 347, 20.12.2013., str. 884.


				|

		52014PC0045

			Prijedlog ODLUKE EUROPSKOG PARLAMENTA I VIJEĆA o mobilizaciji Europskog fonda za prilagodbe globalizaciji u skladu s točkom 28. Međuinstitucionalnog sporazuma od 17. svibnja 2006. između Europskog parlamenta, Vijeća i Komisije o proračunskoj disciplini i dobrom financijskom upravljanju (zahtjev EGF/2013/008 ES/Comunidad Valenciana tekstil iz Španjolske) /* COM/2014/045 final - 2014/ () */

			   	OBRAZLOŽENJE
Točkom 28. Međuinstitucionalnog
sporazuma od 17. svibnja 2006. između Europskog parlamenta,
Vijeća i Komisije o proračunskoj disciplini i dobrom financijskom
upravljanju[1]
omogućuje se mobilizacija Europskog fonda za prilagodbe globalizaciji (European
Globalisation Adjustment Fund – EGF) instrumentom fleksibilnosti, u okviru
najvećeg godišnjeg iznosa od 500 milijuna EUR iznad
odgovarajućih naslova financijskog okvira.
Pravila koja se primjenjuju na doprinose iz
EGF-a utvrđena su Uredbom (EZ) br. 1927/2006 Europskog parlamenta i
Vijeća od 20. prosinca 2006. o osnivanju Europskog fonda za
prilagodbe globalizaciji[2].
Španjolska je 8. listopada 2013.
podnijela zahtjev EGF/2013/008 ES/Comunidad Valenciana tekstil za financijski
doprinos iz EGF-a, slijedom otpuštanja u 198 poduzeća koja su razvrstana u
odjeljak 13. NACE-a Revision 2. (Proizvodnja tekstila)[3] u regiji NUTS II
Comunidad Valenciana (ES52) u Španjolskoj.
Nakon detaljnog pregleda ovog zahtjeva,
Komisija je u skladu s člankom 10. Uredbe (EZ) br. 1927/2006
zaključila da su uvjeti za stjecanje financijskog doprinosa na temelju ove
Uredbe ispunjeni.
SAŽETAK ZAHTJEVA I ANALIZA
 Glavni podatci: ||
 Referentni br. EGF-a || EGF/2013/008
 Država članica || Španjolska
 Članak 2. || (b)
 Poduzeća na koja se odnosi || 198
 Regija NUTS II || Comunidad Valenciana (ES52)
 Odjeljak NACE-a Revision 2. || 13. (Proizvodnja tekstila)
 Referentno razdoblje || 1. 11. 2012. – 1. 8. 2013.
 Datum početka pružanja usluga prilagođenih potrebama || 1. 1. 2014.
 Datum podnošenja zahtjeva || 8. 10. 2013.
 Otpuštanja tijekom referentnog razdoblja || 560
 Otpušteni radnici za koje se očekuje da će sudjelovati u mjerama || 300
 Izdatci za usluge prilagođene potrebama (EUR) || 1 600 000
 Izdatci za provedbu EGF-a[4] (EUR) || 80 000
 Izdatci za provedbu EGF-a (%) || 4,76
 Ukupan proračun (EUR) || 1 680 000
 Doprinos iz EGF-a (50 %) (EUR) || 840 000
1.           Zahtjev je predstavljen
Komisiji 8. listopada 2013. i nadopunjen dodatnim podacima do
5. studenoga 2013.
2.           Zahtjevom se ispunjuju uvjeti
za primjenu EGF-a kako je utvrđeno člankom 2.
točkom (b) Uredbe (EZ) br. 1927/2006 te je on podnesen u roku od
10 tjedana iz članka 5. te Uredbe.
Poveznica između otpuštanja i
velikih strukturnih promjena u tokovima svjetske trgovine nastalih zbog
globalizacije ili globalne financijske i gospodarske krize
3.           Radi utvrđivanja veze
između otpuštanja i velikih strukturnih promjena u tokovima svjetske
trgovine nastalih zbog globalizacije, Španjolska tvrdi da je od završetka
desetogodišnjeg prijelaznog Sporazuma o tekstilu i odjeći (Agreement on
Textiles and Clothing – ATC) Svjetske trgovinske organizacije (World
Trade Organization – WTO) na kraju 2004. tržište tekstila Europske unije
otvoreno znatno većoj svjetskoj konkurenciji[5], osobito iz Kine i
ostalih zemalja Dalekog istoka. Dijagram u nastavku prikazuje da je za odjeljak
13. NACE-a od završetka ATC-a došlo do velikog rasta uvoza.
Uvoz i
izvoz tekstila EU-a[6]
(u milijunima eura)

                                    Izvor: Eurostat.
Comext
4.           Tijekom razdoblja
2004. – 2012. trgovinska bilanca EU-a za tekstil znatno se pogoršala.
Tijekom razdoblja došlo je do rasta uvoza tekstila u EU od 17 %, dok je
izvoz tekstila iz EU-a u ostatak svijeta smanjen za 3 %. Trgovinska
bilanca EU-a za tekstil smanjena je sa viška od
1 107 milijuna EUR u 2004. na deficit od 3 067 milijuna EUR
u 2012.
 Tekstil u mil. EUR || 2004. || 2006. || 2008. || 2010. || 2012. || % rasta 2004./2012.
 Uvoz u EU || 20 585 || 22 637 || 21 574 || 22 789 || 24 098 || 17,07
 Izvoz iz EU-a || 21 692 || 22 609 || 18 890 || 18 695 || 21 031 || –3,05
 Bilanca || 1 107 || -28 || -2 684 || -4 094 || -3 067 ||
5.           Osim toga, dok se tijekom
razdoblja 2000. – 2011. udjel svjetskog izvoza tekstila EU-a smanjio
s 10 % na 8 %, udjel svjetskog izvoza tekstila Kine povećao se s
10 % na 32 %[7].
6.           Zaključno, Komisija
smatra da se 560 otpuštanja u španjolskoj regiji Comunidad Valenciana može
povezati, kako se to zahtjeva člankom 1. i člankom 2.
Uredbe (EZ) br. 1927/2006, s velikim strukturnim promjenama u tokovima
svjetske trgovine, koji su doveli do znatnog povećanja uvoza u EU i do
smanjenja udjela tržišta EU-a na svjetskim tržištima.
7.           Do danas je sektor
proizvodnje tekstila bio predmet 11. zahtjeva za EGF[8], od kojih su svi
utemeljeni na trgovini u vezi s globalizacijom.
Dokaz količine otpuštanja i
sukladnost s kriterijima iz članka 2. točke (b)
8.           Španjolska je podnijela ovaj
zahtjev na temelju intervencijskih kriterija iz članka 2.
točka (b) Uredbe (EZ) br. 1927/2006, kojima se zahtijeva
najmanje 500 otpuštanja u razdoblju od devet mjeseci u poduzećima koja
posluju u istom Odjeljku NACE Revision 2 u jednoj regiji ili dvije susjedne
regije na razini NUTS II u državi članici.
9.           U zahtjevu se navodi 560
otpuštanja u 198 poduzeća koja posluju u NACE Revision 2 Odjeljku 13.
(Proizvodnja tekstila) u regiji NUTS II Comunidad Valenciana (ES52) tijekom
devetomjesečnog referentnog razdoblja od 1. studenog 2012. do
1. kolovoza 2013. Od tog broja otpuštanja, 117 otpuštanja izračunano
je u skladu s člankom 2. drugim stavkom prvom alinejom Uredbe (EZ)
br. 1927/2006., 284 otpuštanja izračunano je u skladu s drugom
alinejom, a daljnjih 159 otpuštanja izračunano je u skladu s trećom
alinejom istog stavka. Komisija je primila potvrdu propisanu
člankom 2. točkom (2) drugim stavkom trećom alinejom
da je to stvarni broj izvršenih otpuštanja.
Objašnjenje nepredvidive prirode tih
otpuštanja
10.         Kao odgovor na pritisak
konkurencije do kojeg je došlo istekom Dogovora Svjetske trgovinske
organizacije o međunarodnoj trgovini tekstilom i Sporazuma o tekstilu i
odjeći, koji ga je naslijedio, provedeno je sveobuhvatno restrukturiranje
i modernizacija španjolske tekstilne industrije. Španjolska tijela tvrde da je
očekivani lagani prelazak o kojem je izvješteno u nekoliko dokumenata[9] bio poremećen
neočekivanim jačanjem eura što je dovelo do znatno bržeg pada udjela
na tržištu EU-a nego što je bilo predviđeno.
Identifikacija poduzeća u kojima se
provode otpuštanja i ciljane kategorije radnika
11.         Zahtjev se odnosi na 560 otpuštanja
u sljedećih 198 poduzeća.
 Poduzeća i broj otpuštanja
 A.C. CUERDAS SL || 1 || INNOVIA COPTALIA, S.A. || 1
 ABASIC, S.L.U. || 1 || IRPA SA || 1
 ACABADOS DE TEJIDOS INNOVADORES S.L.U. || 1 || IZPIEL SA || 1
 ACAPERSA || 1 || J.P. CARDENAL 1953 S.L. || 1
 ADELA ROY,S.L. || 1 || JARRES, S.L. || 3
 ADOLFO DOMINGUEZ SA || 3 || JOAQUIN GARCIA ROMAN || 1
 ALCOCERTEX, S.L. || 3 || JOAQUIN REINA, S.A. || 16
 ALGINET TEXTIL SA || 3 || JOHNSON CONTROLS IBERICA,S.A. || 2
 ALHAMBRA INTERNACIONAL S.A. || 6 || JOSE BARTUAL CASTELLETS S.L || 4
 ALTERCO S.A. || 2 || JOSE ROYO S.L. || 1
 ALYSA S.L || 1 || JOSEP AVELINO DEVIS || 1
 ANA MARI GOMEZ VAQUERO || 1 || JUAN FORNES FORNES SA || 1
 ANTONIO BORONAT SUCH || 1 || JUAN JOSE BARBER MATAIX || 1
 ANTONIO JORGE GUILLEM PICO S.L. || 1 || JUAN LUIS PEREZ VILAPLANA || 1
 ANTONIO MIGUEL QLCARAZ TEXTIL SL || 1 || LARA TEXTIL HIPER S.L. || 1
 APARISI &CIA || 5 || LECOUIR EXP IMP SL || 1
 ARBORA & AUSONIA, S.L.U. || 3 || LIZZO DESIGN SL || 1
 ARMANDO FERRE || 2 || LUIS HERNANDEZ LOPEZ || 2
 ATEVAL || 1 || LYONTEX, S.L. || 2
 ATHOS FABRICS, S.L. || 1 || MANTEROL, S.A. || 9
 ATIKA GRAVATS I DISSENY TEXTIL, S.L. || 1 || MANUEL GARCIA GUTIERREZ || 1
 ATRIUM RETAIL SERVICES S.L. || 1 || MANUEL REVERT Y CIA, S.A || 1
 ATTRACTION GROUP 2002 S.L. || 1 || MAPA SPONTEX IBERICA S.A || 2
 BELENGUER ROBA BETA S.L || 1 || MARIA DEL MAR CORDERO GARCIA || 1
 BENICAS GRUP S.L. || 2 || MARIA ESTELA AÑO SENAR || 1
 BETIS TEXTIL, S.A. || 1 || MARINA CASTRO GARCIA || 1
 BIARPRINT, S.L. || 1 || MEPABAN SA || 1
 BON ESTIL, S.L. || 1 || MIDUSO S.L. || 1
 BORDADOS MILENIUM EXPORT S.L. || 2 || MIGUEL JUAN TORREGROSA TOLEDO || 1
 BORDADOS SOLER SANTAMARIA SLL || 1 || MINIT SPAIN, S.A. || 1
 BOSCH DE LA FLOR CONFECCIONISTAS S.L || 1 || MODELAIN TEXTIL, S.L. || 1
 CALZADOS NAVARRO,S.L. || 1 || MONTE KINABALU SL || 2
 CAMBRASS || 1 || MURO PAPEL S.A. || 1
 CARPETFIL ALFOMBRAS S.L.U. || 2 || NAVARRO QUATTRO MODA, S.L. || 1
 CASTILLA RIENDA S.L || 1 || ORCHESTRA S.L || 1
 CLEYSOR, S.L. || 1 || OYSHIO ESPAÑA SA || 1
 COLCHONES MIVIS, S.L. || 2 || OYSHIO ESPAÑA SA || 1
 COLORPINT FASHION S.L. || 2 || OYSHO SAU || 1
 COLORTEX 1967, S.L. || 68 || P. TOTEL, S.L. || 1
 COLORTEX, S.A. || 16 || PABEL BOCAIRENT SL || 1
 COMERCIAL INDUSTRIAL DE MANUFACTURADOS TEXTILES S.L. || 1 || PAU COLOMER S.L. || 10
 COMERCIAL TIFANYS, S.L. || 1 || PEPE JEANS FOOTWEAR, S.L. || 1
 COMERSAN S.A. || 1 || PRODUCTOS DAMEL , SL. || 1
 CONFECCIONES ENRICH S.L. || 1 || PROTEC TEXTIL SL || 1
 CONFECCIONES MACOLSA, S.L. || 1 || PULL & BEAR ESPAÑA SA || 5
 CONFECCIONES SULFY,S.L. || 1 || PUNTO FA SL || 3
 CORSETERIA LEVANTINA, SL || 1 || RAFAEL CATALA, S.A. || 19
 CORTEFIEL SA || 1 || RAMDOM TEX S.L. || 2
 COSEFIL S.L. || 2 || RED NASSAU, S.L. || 1
 CREACIONES FAMISAX, S.L. || 1 || REIG MARTI, S.A. || 42
 CREVI MODA CONFECCIÓN S.L. || 6 || ROTATEX S.L. || 1
 DEBORA AUSONIA || 2 || ROYO GARMENTS, S.L. || 10
 DISCOMEL, S.L. || 1 || SANPERE LOGÍSTICA S.L. || 1
 DISFRIMUR S.L || 1 || SIXTY SPAIN RETAIL, S.L.U. || 1
 DISTRIBUCIONES DIRECTAS 2004 SL || 1 || SOCIEDAD TEXTIL LONIA SA || 3
 DORIAN TEXTIL, S.L. || 2 || SOLARMANES, S.L. || 1
 DUSEN, S.A. || 1 || SONNENGLANZ S.L. || 1
 ELIS MANOMATIC,S.A. || 1 || STRADIVARIUS ESPAÑA SA || 2
 ELISA ANDRES CARBONELL, S.L. || 4 || T. L. HONDURAS SL || 1
 ELISA MENUTS SL || 2 || T.M.V., S.L. || 2
 ENCONADOS Y TORCIDOS S.A. || 1 || TAMODERVA S.L || 1
 ESADE, S.L. || 1 || TAPICERIAS, S.A. || 3
 ESCRIG, S.L. || 2 || TAPIZADOS AROCA, C.B. || 1
 EURORED SL || 1 || TEIBOR S.L || 1
 EXCLUSIVAS SIRVENT, S.L. || 1 || TEJIDOS Y BORDADOS S.L. || 1
 EXPORT PABLO´S || 1 || TELAKASA HOGAR, S.L. || 1
 EZETI SL || 1 || TEX - COY S.L. || 1
 FAUSTINO SALCEDO, S.L. || 1 || TEX ATHENEA SL || 5
 FERNANDO JOSE PUYOL NADAL || 1 || TEXIL SAMA || 1
 FETEXSA || 2 || TEXTIL DAIMIELEÑA S.A || 1
 FIBRESVAL, S.L. || 2 || TEXTIL GRECA,S.L. || 1
 FINANCIERA PRONOVIAS, S.A. || 2 || TEXTILES ANTILO, S.L. || 1
 FRAG COMERCIO INTERNACIONAL, S.L. || 2 || TEXTILES ATHENEA, S.A. || 1
 FRANCHISING CALZEDONIA ESPAÑA S.A. || 1 || TEXTILES EURO BLANKETS, S.L. || 4
 FRANCISCO FERRER MARIN, S.L. || 1 || TEXTILES PASTOR S.L. || 1
 FUNKY FISH SPAIN, S.L. || 1 || TEXTILES SAN JORGE SL || 1
 GALIANA NOVA, S.L. || 6 || TEXTILIN, S.L. || 1
 GAMES STORES IBERIA SL || 2 || THV, SL BLANCO FASHION, SL (SALERA) || 1
 GENERAL DE INNOVACION TEXTIL || 1 || TOLDOS LEVANTE S.L || 2
 GENEROS DE PUNTO GARCIA, S.L. || 1 || TUSSY XXI SL || 1
 GIL MAS, S.A. || 10 || TUTTO PICCOLO S.A. || 3
 GONZAGA EXPORT, S.L || 2 || UBESOL, S.L. || 3
 GREGORI GALINDO FCO JOSE S.L.N.E. || 1 || UBESOL, S.L. || 1
 GRUPO ANTOLIN AUTOTRIM S.A.U || 1 || UBIOTEX, S.L. || 1
 GRUPO BONATEL S.L.U. || 1 || UNION COMPOSITES S.L. || 1
 GRUPO TAVEX S.A. || 11 || VALENCIA MENKES S.A || 1
 HENNES Y MAURITZ S.L. || 1 || VALMEXIN S.L || 1
 HIJOS DE SILVIO COLOMINA SL || 5 || VANICO S.A. || 1
 HILADOS BENAMER S.L. || 18 || VERDE VELENO SL || 3
 HILATURAS EL RAVALET, SL || 11 || VICENTA SIFRE GALLART, SL || 1
 HILATURAS FERRE S.A. || 1 || VIDAL Y SANZ S.A. || 5
 HILATURAS MARSANS S.L. || 1 || VISOR FALL NERS, S.L. || 1
 HOGARLLEGO, S.L. || 1 || VIVES Y MARI S.L. || 7
 ID P&C PATRONAJE Y CREACION S.L. || 10 || VORTUMNA S.L. || 1
 INDUFIBRAS || 2 || XIRIVELLA AVINYO TAPISSEROS, S.L. || 18
 INDUSTRIAL DEL TORCIDO S.A. || 1 || YAHYA JEBBOURI || 1
 INDUSTRIAL NEOTEC SL || 1 || ZARA ESPAÑA S.A. || 4
 INDUTER S.L. || 2 || ZARA HOME ESPAÑA, S.A. || 1
 INNOVACIONES TEXTILES PLA S.L. || 5 || ZIPPY COMERCIO Y DISTRIBUCION, SA || 1
 Ukupno poduzeća: 198 || Ukupno otpuštanja: 560 ||
12.         Svim otpuštenim radnicima bit
će ponuđena mogućnost sudjelovanja u mjerama. Međutim,
španjolska tijela, na temelju prethodnog iskustva u upravljanju
slučajevima EGF-a, procjenjuju da će otprilike 300 radnika
odlučiti da sudjeluju u mjerama EGF-a.
13.         Raščlamba otpuštenih
radnika:
 Kategorija || Broj || Postotak
 Muškarci || 317 || 56,61
 Žene || 243 || 43,39
 Građani Europske unije || 550 || 98,21
 Građani zemalja koje nisu članice Europske unije || 10 || 1,79
 15 – 24 godina starosti || 10 || 1,79
 25 – 39 godina starosti || 225 || 40,18
 40 – 54 godina starosti || 213 || 38,03
 55 – 59 godina starosti || 59 || 10,54
 > 60 godina starosti || 53 || 9,46
14.         Raščlamba u smislu
kategorija zanimanja:
 Kategorija || Broj || Postotak
 Rukovodeće osoblje || 1 || 0,18
 Tehničari || 60 || 10,71
 Zanimanja u obrtu i pojedinačnoj proizvodnji || 455 || 81,25
 Rukovatelji strojevima i vozilima || 10 || 1,79
 Jednostavna zanimanja || 34 || 6,07
15.         U skladu s
člankom 7. Uredbe (EZ) br. 1927/2006 Španjolska je potvrdila da
se primjenjuje i da će se nastaviti primjenjivati politika jednakosti
između žena i muškaraca te zabrane diskriminacije tijekom različitih
faza provedbe, a osobito pristupa EGF-u.
Opis predmetnog područja, njegovih
tijela i dionika
16.         Područje na koje se
otpuštanja odnose je regija NUTS II Comunidad Valenciana. Od svih španjolskih
poduzeća 11,5 % ima sjedište u ovoj regiji. Proizvođački
sektor predstavlja 26 % ukupne zaposlenosti ovdje, dok uslužni sektor
predstavlja 60 %, građevinski 10 % i primarni sektor 4 %.
Poslovni model u regiji Comunidad Valenciana karakterističan je po visokom
postotku malih i srednjih poduzeća specijaliziranih uglavnom za
proizvodnju namještaja, cipela, tekstila, keramike i igračaka. Te su
industrije koncentrirane u okruzima oko ograničenog broja općina.
17.         Glavni dionici su Generalitat
Valenciana (autonomna vlada regije Comunidad Valenciana) i osobito SERVEF
(javni uredi za zapošljavanje autonomne vlade); udruženje poslodavaca Asociación
de empresarios textiles de la Comunidad Valenciana – ATEVAL[10]; i sindikati UGT-PV i
CCOO-PV.
Predviđeni učinak otpuštanja s
obzirom na lokalnu, regionalnu ili ukupnu zaposlenost
18.         Zaposlenost u regiji Comunidad
Valenciana snažno je pogođena krizom. Stopa nezaposlenosti u regiji brzo
se povećala, uz porast s 9,61 % (1. tromjesečje 2008.) na 29,19 %
(1. tromjesečje 2013.). Stanje zaposlenosti u pogođenoj regiji
čini se posebno osjetljivim, s obzirom na utjecaj krize na tradicionalne
sektore kao što su sektori igračaka, keramike, obuće i graditeljstva
te tekstilni sektor, koji su vrlo važni za gospodarstvo regije.
Stopa
nezaposlenosti u regiji Comunidad Valenciana
Izvor: Encuesta
de Población Activa (EPA)[11]
19.         Španjolska tijela tvrde da
će se otpuštanjima u tekstilnom sektoru u regiji Comunidad Valenciana
dodatno pogoršati stanje nezaposlenosti jer su regija, a osobito regija NUTS 3
Alicante, uvelike ovisne o ovom sektoru. 8,24 % svih radnika u
proizvođačkoj industriji u regiji Alicante su tekstilni radnici.
20.         Španjolska je u ožujku 2010.[12] podnijela zahtjev za
financijski doprinos iz EGF-a za otpuštene radnike u tekstilnom sektoru u
regiji Comunidad Valenciana. Ovaj zahtjev obuhvaća daljnja otpuštanja u
istom sektoru i na istim područjima. Osim toga, nakon otpuštanja u regiji
Comunidad Valenciana u drugim sektorima osim odjeljka 13. NACE-a Revision 2.
Proizvodnja tekstila, Španjolska je podnijela zahtjeve za financijske doprinose
iz EGF-a u rujnu 2009.[13]
(keramika), u ožujku 2010.[14]
(prirodni kamen), u srpnju[15]
i u prosincu 2011.[16]
(građevinarstvo, odnosno obuća) i u 2013.[17] (građevinski
materijal).
Usklađeni paket usluga
prilagođenih potrebama koje treba financirati i specifikacija
predviđenih troškova, uključujući njegovu komplementarnost s
djelovanjima koja se financiraju sredstvima strukturnih fondova
21.         Kombinacijom sljedećih
mjera oblikuje se usklađen paket usluga prilagođenih potrebama s
ciljem ponovnog uključivanja otpuštenih radnika na tržište rada:
–
Uvodni i informativni sastanci: ovo je prva mjera koja će biti ponuđena svim otpuštenim
radnicima i uključuje: 1) opće informativne sastanke i
individualne informativne sastanke o vještinama i zahtjevima za
osposobljavanje, o dostupnom programima savjetovanja i programima
osposobljavanja te o naknadama i poticajima; (2) postupak upisa,
–
Izrada profila, profesionalno usmjeravanje i
savjetovanje: uključuje izradu profila radnika
sudionika i planiranje osobnog puta ponovnog uključivanja te savjetovanje
i praćenje provedbe podrške prilagođene potrebama tijekom cijelog
razdoblja provedbe,
–
Osposobljavanje: mjera
osposobljavanja uključit će razne vrste obuke: (1) Osposobljavanje
u transverzalnim vještinama. Ponuda osposobljavanja uključit će
tehnike traženja zaposlenja, osposobljavanje u osobnim vještinama (kao što su
emocionalna inteligencija, upravljanje promjenama itd.), u informacijskim i
komunikacijskim tehnologijama (ICT) te na stranim jezicima. (2) Strukovna
izobrazba. Strukovna izobrazba bit će usmjerena sektore u kojima
postoje ili će nastati prilike, kao što jeza osoblje za brigu o starijim
osobama ili poslovi koji iziskuju strukovnu dozvolu kao što su rukovanje
hranom, prijevoz putnika SSO[18],
privatna zaštita, rukovanje pesticidima itd. (3) Izobrazba na radnom
mjestu. Ova aktivnost strukovne izobrazbe bit će planirana tako da
ispunjuje utvrđene potrebe lokalnih poduzeća. Posebna karakteristika
ove aktivnosti osposobljavanja je ta što će osposobljavanje u
učionici biti nadopunjeno izobrazbom na radnom mjestu. (4) Izobrazba
za poduzetništvo. Posebne aktivnosti osposobljavanja bit će osigurane
za radnike koji žele osnovati poduzeće. Procjenjuje se da će 200
radnika sudjelovati u ovim aktivnostima osposobljavanja.
–
Podrška poduzetništvu.
Ovom se mjerom nastoji pomoći otpuštenim radnicima koji razmišljaju o
pokretanju vlastitih poslova. Podrška je organizirana u dvije faze:
(1) Savjetovanje o projektima i inicijativama. Cilj je razviti, proizvesti
i usmjeravati održive poslovne projekte ili projekte samozapošljavanja.
Voditelji će pokušati pronaći i mogućnosti za samozapošljavanje
unutar i izvan mjesta prebivališta radnika i predložiti ih sudionicima u mjeri.
(2) Praćenje prema otvaranju posla. Sastojat će se od
vođenja prilagođenog potrebama tijekom cijelog procesa pokretanja
posla (razvoj poslovne ideje, analiza izvedivosti i pomoć pri izradi
poslovnoga plana) i podrške u pogledu oporezivanja, pravnih i administrativnih
zahtjeva. Procjenjuje se da će 70 radnika sudjelovati u prvoj fazi i 40
radnika u drugoj fazi.
–
Intenzivna pomoć pri traženju zaposlenja. Uključit će intenzivnu potragu za zaposlenjem,
uključujući potragu za lokalnim i regionalnim prilikama za
zapošljavanje i pomoć pri pronalaženju posla. Bit će izrađeno web-mjesto
kako bi se radnicima osigurali internetski alati koji im mogu pomoći u
samostalnom traženju zaposlenja. Voditelji će pratiti radnike tijekom
procesa odabira. Uslijedit će pojedinačni sastanci s voditeljima kako
bi se radnicima pomoglo da se ponovno uključe u tržište rada radi
prilagodbe na njihovim novim radnim mjestima.
–
Poticaji. Bit će
četiri vrste poticaja: (1) Poticaj za traženje posla.
Radnicima će biti odobren paušalni iznos od 300 EUR za provedbu
vlastitog paketa mjera prilagođenog potrebama u potpunosti. (2) Doprinos
za troškove putovanja i doprinos za skrb o uzdržavanim osobama. Zbog
nedostatka odgovarajućeg javnog prijevoza među mjestima u regiji,
sudionici će morati koristiti vlastita vozila za putovanje od mjesta
prebivališta do mjesta gdje se mjere budu provodile. Putnici će primiti
10 EUR po danu sudjelovanja u mjerama EGF-a kao doprinos za troškove
putovanja. Radnici s uzdržavanim osobama (djecom, starijim osobama ili osobama
s invaliditetom) primit će 15 EUR po danu sudjelovanja kao doprinos
za nastale troškove za skrb o uzdržavanim osobama. Cilj je pokriti dodatne
troškove radnika s odgovornošću za skrb kako bi bili na raspolaganja za
osposobljavanje ili druge mjere. Procjenjuje se da će 90 radnika primiti
ova dva poticaja. (3) Poticaji za pronalaženje novog radnog mjesta. Radnici
koji se vrate na tržište rada kao zaposlenici ili samozaposleni radnici primit
će subvenciju plaće od 350 EUR na mjesec za najviše dva mjeseca.
Zaposlenici sa skraćenim radnim vremenom primit će subvenciju
plaće u proporcionalnom dijelu. Subvencija se planira radi poticanja brzog
ponovnog uključivanja na tržište rada. Procjenjuje se da će 130
radnika primiti ovaj poticaj. (4) Podrška za pokretanje posla.
Radnici koji pokrenu vlastiti posao primit će do 3 000 EUR za
pokrivanje troškova pokretanja posla. Procjenjuje se da će 20 radnika
primiti ovaj poticaj.
22.         Izdatcima za provedbu EGF-a,
koji su obuhvaćeni zahtjevom u skladu s člankom 3. Uredbe (EZ)
br. 1927/2006, obuhvaćene su aktivnosti upravljanja i
nadzora te informiranja i oglašavanja.
23.         Usluge prilagođene
potrebama koje su predstavila španjolska tijela aktivne su mjere tržišta rada u
okviru prihvatljivih djelovanja određenih člankom 3. Uredbe (EZ)
br. 1927/2006. Španjolska tijela procjenjuju da ukupni troškovi iznose
1 680 000 EUR, od čega izdatci za usluge prilagođene
potrebama iznose 1 600 000 EUR, a izdatci za provedbu EGF-a
iznose 80 000 EUR (4,76 % ukupnog iznosa). Ukupno se od EGF-a
traži doprinos u iznosu od 840 000 EUR (50 % ukupnih troškova).
 Djelovanja || Predviđeni broj ciljanih radnika || Predviđeni trošak po ciljanom radniku (u EUR) (*) || Ukupni troškovi (EGF i nacionalno sufinanciranje) (u EUR) (**)
 Usluge prilagođene potrebama (članak 3. prvi stavak Uredbe (EZ) br. 1927/2006)
 Uvodni i informativni sastanci (Acogida) || 300 || 200 || 60 000
 Izrada profila, profesionalno usmjeravanje i savjetovanje (Orientación) || 300 || 750 || 225 000
 Osposobljavanje (Formación) || 200 || 3 370 || 674 000
 Podrška poduzetništvu (Servicios de emprendedurismo) || 70 || 1 857 || 130 000
 Intenzivna pomoć pri traženju zaposlenja (Servicios de inserción) || 300 || 780 || 234 000
 Poticaji (Incentivos) || 300 || 923 || 277 000
 Ukupno usluge prilagođene potrebama ||   || 1 600 000
 Izdatci za provedbu EGF-a (članak 3. treći stavak Uredbe (EZ) br. 1927/2006)
 Upravljanje ||   || 70 000
 Informiranje i promidžba ||   || 5 000
 Aktivnosti nadzora ||   || 5 000
 Ukupno izdatci za provedbu EGF-a ||   || 80 000
 Ukupno predviđeni troškovi ||   || 1 680 000
 Doprinos EGF-a (50 % ukupnih troškova) ||   || 840 000
(*) Da bi se izbjegle decimale,
procijenjeni troškovi po radniku su zaokruženi. Međutim, zaokruživanje
nema nikakav utjecaj na ukupni trošak za svaku mjeru, što ostaje kako je
navedeno u zahtjevu koji je podnijela Španjolska.
(**) Ukupni
iznosi nisu u skladu zbog zaokruživanja.
24.         Španjolska potvrđuje da
su prethodno opisanim mjerama nadopunjena djelovanja koja se financiraju iz
strukturnih fondova i da će biti spriječeno svako dvostruko
financiranje.
25.         Glavni ciljevi operativnih
programa ESF-a 2007. – 2013. za Comunidad Valencianu su promicanje
cjeloživotnog učenja radnika i smanjenje rizika od ranog napuštanja škole,
usmjeravajući se posebno najranjivijim osobama ili osobama izloženima
riziku od socijalne isključenosti, uglavnom mladim radnicima ili onima
starijima od 45 godina, ženama i osobama s invaliditetom, dok će se mjere
EGF-a usmjeriti bivšim tekstilnim radnicima bez primjene bilo kakvih
ograničenja u vezi s dobi, obrazovanjem itd.
26.         Trajnim praćenjem
provedbe mjera ESF-a i EGF-a sa sličnim ciljevima i radnicima na koje se
odnose izbjeći će se svako preklapanje između mjera ESF-a i
EGF-a.
Dan(i) na koje su počele ili
će početi teći usluge prilagođene potrebama ugroženih
radnika
27.         Španjolska je
1. siječnja 2014. počela pružati usluge prilagođene
potrebama ugroženih radnika obuhvaćene usklađenim paketom čije
se sufinanciranje traži u prijedlogu upućenom EGF-u. Stoga, ovaj dan
predstavlja početak razdoblja prihvatljivosti u pogledu pomoći koju
EGF može odobriti.
Postupci pri savjetovanju sa socijalnim
partnerima
28.         Predloženi zahtjev raspravljen
je na nekoliko sastanaka sa socijalnim partnerima iz prethodne
točke 18. Tijekom sastanaka održanih 19. travnja, 8. i
29. srpnja, 26. kolovoza i 16. rujna 2013. sa socijalnim
partnerima savjetovalo se o različitim pitanjima kao što su sadržaj
integriranog paketa mjera, podjela uloga i raspodjela zadaća te raspored
mjera. Socijalni partneri, na sastanku održanom 8. srpnja, usuglasili su
se o doprinosu od 10 % nacionalnog sufinanciranja ukupnih troškova
prethodno opisanih mjera.
29.         Španjolska tijela potvrdila su
da su poštovani zahtjevi utvrđeni u nacionalnom zakonodavstvu i
zakonodavstvu EU-a o kolektivnim otpuštanjima.
Obavijesti o djelovanjima koje su
obvezne na temelju nacionalnog zakonodavstva ili u skladu s kolektivnim
ugovorima
30.         U odnosu na kriterije navedene
u članku 6. Uredbe (EZ) br. 1927/2006, španjolska su tijela u
svojem zahtjevu:
·      potvrdila da se financijskim doprinosom iz EGF-a ne zamjenjuju mjere za
koje su odgovorna poduzeća na temelju nacionalnog prava ili kolektivnih
ugovora;
·      dokazala da se djelovanjima pruža potpora pojedinačnim radnicima
te da se ne smiju upotrebljavati za restrukturiranje poduzeća ili sektora;
·      potvrdila da se uz prethodno navedena prihvatljiva djelovanja ne prima
pomoć iz ostalih financijskih instrumenata EU-a.
Sustavi upravljanja i nadzora
31.         Španjolska je obavijestila
Komisiju da će financijskim doprinosom upravljati i nadzirati ga ista
tijela koja upravljaju i nadziru ESF. Glavna uprava za europske projekte i
fondove Regionalnog ministarstva financija i vlada regije Comunidad Valenciana[19] bit će
posredničko tijelo upravljačkom tijelu.
Financiranje
32.         Na temelju zahtjeva iz
Španjolske, predloženi doprinos iz EGF-a usklađenom paketu usluga
prilagođenih potrebama (uključujući izdatke za provedbu EGF-a)
iznosi 840 000 EUR, što čini 50 % ukupnih troškova.
Prijedlog Komisije za dodjelu sredstava u okviru Fonda temelji se na informacijama
koje je omogućila Španjolska.
33.         Uzimajući u obzir
najveći mogući iznos financijskog doprinosa iz EGF-a na temelju
članka 10. stavka 1. Uredbe (EZ) br. 1927/2006 te
mogućnost prenamjene odobrenih sredstava, Komisija predlaže mobilizaciju
EGF-a ukupnim prethodno navedenim iznosom koji će se dodijeliti na temelju
naslova 1.a financijskog okvira.
34.         Predloženi iznos financijskog
doprinosa ostavit će više od 25 % najvećeg godišnjeg iznosa
namijenjenog za EGF dostupnim za alokacije tijekom posljednja četiri
mjeseca u godini, kako to zahtijeva članak 12. stavak 6. Uredbe
(EZ) br. 1927/2006.
35.         Predstavljanjem ovog
prijedloga o mobilizaciji EGF-a Komisija započinje tripartitni
pojednostavljeni postupak u skladu sa zahtjevima točke 28.
Međuinstitucionalnog sporazuma od 17. svibnja 2006. radi postizanja
suglasnosti obaju dijelova proračunskog tijela o potrebi korištenja EGF-a
i traženog iznosa. Komisija na prikladnoj političkoj razini poziva prvi od
dvaju dijelova proračunskog tijela koje daje suglasnost za nacrt
prijedloga o mobilizaciji da obavijesti drugi dio tijela i Komisiju o svojim
namjerama. U slučaju nemogućnosti postizanja suglasnosti između
obaju dijelova proračunskog tijela održat će se službeni tripartitni
sastanak.
36.         Komisija zasebno predstavlja
zahtjev za prijenos kako bi se u proračun za 2014. unijela odobrena
sredstva za određene preuzete obveze u skladu sa zahtjevima
točke 28. Međuinstitucionalnog sporazuma od 17. svibnja
2006.
Izvor odobrenih sredstava plaćanja
37.         Odobrena sredstva dodijeljena
proračunskoj liniji EGF-a u 2014. upotrebljavat će se za
obuhvaćanje iznosa od 840 000 EUR koji je potreban za
postojeći zahtjev.
Prijedlog
ODLUKE EUROPSKOG PARLAMENTA I VIJEĆA
o mobilizaciji Europskog fonda za prilagodbe
globalizaciji u skladu s točkom 28. Međuinstitucionalnog
sporazuma od 17. svibnja 2006. između Europskog parlamenta,
Vijeća i Komisije o proračunskoj disciplini i dobrom financijskom
upravljanju (zahtjev EGF/2013/008 ES/Comunidad Valenciana tekstil iz
Španjolske)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir
Međuinstitucionalni sporazum od 17. svibnja 2006. između
Europskog parlamenta, Vijeća i Komisije o proračunskoj disciplini i
dobrom financijskom upravljanju[20],
a posebno njegovu točku 28.,
uzimajući u obzir Uredbu (EZ)
br. 1927/2006 Europskog parlamenta i Vijeća od 20. prosinca
2006. o osnivanju Europskog fonda za prilagodbe globalizaciji[21], a posebno njezin
članak 12. stavak 3.,
uzimajući u obzir prijedlog Europske
komisije[22],
budući da:
(1)       Europski fond za prilagodbe
globalizaciji (EGF) osnovan je radi davanja dodatne potpore otpuštenim
radnicima koji su postali višak zbog velikih strukturnih promjena u tokovima
svjetske trgovine nastalih zbog globalizacije i radi pružanja pomoći pri
njihovoj reintegraciji na tržište rada.
(2)       Međuinstitucionalnim
sporazumom od 17. svibnja 2006. omogućuje se mobilizacija EGF-a
unutar najvećeg godišnjeg iznosa od 500 milijuna EUR.
(3)       Španjolska je podnijela
zahtjev za mobilizaciju EGF-a u vezi s otpuštanjima u 198 poduzeća koja
posluju u odjeljka 13. NACE-a Revision 2. (Proizvodnja tekstila) u regiji NUTS
II Comunidad Valenciana (ES52), 8. listopada 2013. i dopunila ga dodatnim
podatcima do 5. studenoga 2013. Ovaj je zahtjev u skladu sa zahtjevima za
određivanje financijskih doprinosa kako je utvrđeno
člankom 10. Uredbe (EZ) br. 1927/2006. Komisija stoga predlaže
mobilizaciju iznosa od 840 000 EUR.
(4)       EGF stoga treba mobilizirati
radi osiguranja financijskog doprinosa za zahtjev koji je podnijela Španjolska,
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2014., mobilizira se Europski fond za prilagodbe
globalizaciji (EGF) radi osiguravanja iznosa od 840 000 EUR za
odobrena sredstava za preuzete obveze i za plaćanje.
Članak 2.
Ova se odluka objavljuje u Službenom listu
Europske unije.
Sastavljeno u Bruxellesu
Za Europski parlament                                  Za
Vijeće
Predsjednik                                                    Predsjednik
[1]               SL C 139, 14.6.2006., str. 1.
[2]               SL L 406, 14.6.2006., str. 1.
[3]               Uredba (EZ) br. 1893/2006 Europskog parlamenta i
Vijeća od 20. prosinca 2006. o utvrđivanju statističke
klasifikacije ekonomskih djelatnosti NACE Revision 2 te izmjeni Uredbe
Vijeća (EEZ) br. 3037/90 kao i određenih uredbi EZ-a o posebnim
statističkim područjima (SL L 393, 30.12.2006.,
str. 1.).
[4]               U skladu s člankom 3. trećim stavkom
Uredbe (EZ) br. 1927/2006.
[5]               Sporazum o tekstilu i odjeći (ATC) i sva
ograničenja na temelju tog Sporazuma završila su 1. siječnja
2005. Istekom desetogodišnjeg prijelaznog razdoblja provedbe ATC-a trgovina
proizvodima tekstila i odjeće više ne podliježe kvotama po posebnom režimu
izvan okvira uobičajenih pravila WTO-a/GATT-a već se sada na nju
primjenjuju opća pravila i discipline sadržane u multilateralnom
trgovinskom sustavu.
[6]               SMTK 26 (tekstilna vlakna - osim češljanje vune- i
njihovi otpaci - neprerađena u pređu ili tkaninu ) i SMTK 65 (tekstilna
pređa, tkanine, gotovi proizvodi, d.n., i povezani proizvodi).
[7]               Statistika međunarodne
trgovine WTO-a za 2012.
[8]               EGF/2007/005 IT Sardegna, COM(2008) 609;
EGF/2007/006 IT Piemonte, COM(2008) 609; EGF/2007/007 IT Lombardia,
COM(2008) 609; EGF/2008/001 IT Toscana, COM(2008) 609; EGF/2009/003
LT Alytaus Textile, COM(2008) 547; EGF/2009/005 ES Cataluña, COM(2009) 371;
EGF/2009/001 PT Norte-Centro, COM(2009) 371; EGF/2009/004 BE Oost en West
Vlaanderen Textiel, COM(2009) 515; EGF/2009/005 BE Limburg Textiel,
COM(2009) 515, EGF/2010/009 ES Comunidad Valenciana, COM(2010) 613 i
EGF/2013/008 Comunidad Valenciana (sadašnji predmet).
[9]               COM(2003) 649 završna verzija: Budućnost
sektora tekstila i odjeće u proširenoj Europskoj uniji, dokument za
raspravu br. 5. Tajništva WTO-a; Svjetska industrija tekstila i
odjeće nakon Sporazuma o tekstilu i odjeći (2004.)
[10]             Udruženje tekstilnih poduzetnika u regiji Comunidad
Valenciana.
[11]             EPA
(istraživanje o radnoj snazi)
http://www.datosmacro.com/paro-epa/ccaa/valencia?sector=Tasa-de-paro&sc=EPA-.
[12]             EGF/2010/009 ES Comunidad Valenciana, COM(2010) 613.
[13]             EGF/2009/014 ES Comunidad Valenciana
keramika. COM(2010) 216.
[14]             EGF/2010/005 ES Comunidad Valenciana rezanje, oblikovanje
i obrada kamena. COM (2010) 617.
[15]             EGF/2011/006 ES Comunidad Valenciana građevinarstvo.
COM(2012) 053.
[16]             EGF/2011/020 ES Comunidad Valenciana obuća.
COM(2012) 204.
[17]             EGF/2013/004 ES Comunidad Valenciana građevinski
materijali. COM(2013) 635
[18]             Svjedodžba o stručnoj osposobljenosti (SSO) je
svjedodžba kojom se potvrđuje da su određeni profesionalni
vozači prošli tečajeve i testove propisane Direktivom 2003/59/EZ.
[19]             Dirección General de Proyectos y Fondos Europeos de la
Consellería de Hacienda y Administraciones Públicas de la Generalitat
Valenciana
[20]             SL C 139, 14.6.2006., str. 1.
[21]             SL L 406, 14.6.2006., str. 1.
[22]             SL C […], […], str. […].


				|

		52014PC0092

			Prijedlog ODLUKE VIJEĆA o potpisivanju, u ime Europske unije i njezinih država članica, i privremenoj primjeni Dodatnog protokola uz Sporazum između Europske ekonomske zajednice i Kraljevine Norveške kako bi se uzelo u obzir pristupanje Republike Hrvatske Europskoj uniji /* COM/2014/092 final - 2014/0049 (NLE) */

			   	OBRAZLOŽENJE
Sporazum između Europske ekonomske
zajednice i Kraljevine Norveške, u daljnjem tekstu „Sporazum”, potpisan je 14.
svibnja 1973. u Bruxellesu, a stupio je na snagu 1. srpnja 1973.
Priloženim se prijedlogom stvara pravni
instrument za potpisivanje i privremenu primjenu Dodatnog protokola uz Sporazum
između Europske ekonomske zajednice i Kraljevine Norveške kako bi se uzelo
u obzir pristupanje Republike Hrvatske Europskoj uniji (dalje u tekstu „Dodatni
protokol”).
Prema Aktu o pristupanju
Republike Hrvatske, Hrvatska pristupa međunarodnim sporazumima koje su
potpisale ili sklopile Europska unija i njezine države članice putem
protokola uz te sporazume.
Vijeće je 24. rujna
2012.[1]
ovlastilo Komisiju da otvori pregovore s dotičnim trećim zemljama kako
bi se zaključili odgovarajući protokoli. Pregovori s Norveškom
vođeni su u okviru pregovora za prilagodbu Sporazuma o Europskom
gospodarskom prostoru i Sporazuma između Kraljevine Norveške i Europske
unije o norveškom financijskom mehanizmu za razdoblje od 2009. do 2014., s
obzirom na proširenje Europske unije kojim je obuhvaćena Hrvatska[2], te su
uspješno dovršeni parafiranjem Dodatnog protokola.
Predloženim Dodatnim
protokolom Republika Hrvatska postaje ugovorna stranka Sporazuma, a EU se
obvezuje osigurati vjerodostojnu inačicu Sporazuma na novom službenom
jeziku EU-a. Njime su također predviđene dodatne koncesije za
trgovinu ribom za Norvešku, s obzirom na pristupanje Hrvatske Europskom
gospodarskom prostoru.
U skladu s
člankom 4. Dodatnog protokola i do dovršenja odgovarajućih
postupaka za njegovo formalno sklapanje i stupanje na snagu, s privremenom
primjenom Protokola treba započeti od prvog dana trećeg mjeseca od
pohrane posljednje obavijesti stranaka u tu svrhu.
Komisija rezultate pregovora ocjenjuje
zadovoljavajućima i traži od Vijeća da donese priloženu odluku o
potpisivanju i privremenoj primjeni Dodatnog protokola.
2014/0049 (NLE)
Prijedlog
ODLUKE VIJEĆA
o potpisivanju, u ime Europske unije i
njezinih država članica, i privremenoj primjeni Dodatnog protokola uz
Sporazum između Europske ekonomske zajednice i Kraljevine Norveške kako bi
se uzelo u obzir pristupanje Republike Hrvatske Europskoj uniji
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 207. u vezi s člankom
218. stavkom 5. i člankom 218. stavkom 8. drugim podstavkom,
uzimajući u obzir Akt o uvjetima
pristupanja Republike Hrvatske priložen Ugovoru o pristupanju, a posebno njegov
članak 6. stavak 2.,
uzimajući u obzir prijedlog Komisije[3],
budući da:
(1)       Vijeće je 24. rujna
2012. ovlastilo Komisiju da započne pregovore, u ime Unije i njezinih
država članica i Republike Hrvatske, s Norveškom radi sklapanja Protokola
uz Sporazum između Europske ekonomske zajednice i Kraljevine Norveške kako
bi se uzelo u obzir pristupanje Republike Hrvatske Europskoj uniji.
(2)       Ti su pregovori uspješno
dovršeni te u ime Europske unije i njezinih država članica treba potpisati
Dodatni protokol, podložno njegovu mogućem kasnijem sklapanju.
(3)       Dodatni protokol trebao bi se
privremeno primjenjivati s učinkom od prvog dana trećeg mjeseca od
pohrane posljednje obavijesti stranaka u tu svrhu,
DONIJELO JE OVU ODLUKU:
Članak 1.
U ime Unije i država članica ovime se
odobrava potpisivanje Dodatnog protokola uz Sporazum između Europske
ekonomske zajednice i Kraljevine Norveške kako bi se uzelo u obzir pristupanje
Republike Hrvatske Europskoj uniji („Dodatni protokol”), podložno sklapanju
Dodatnog protokola.
Tekst Dodatnog protokola priložen je ovoj
Odluci.
Članak 2.
Glavno tajništvo Vijeća izdaje za
osobu/osobe koju/koje odredi pregovarač Protokola instrument sa svim
potrebnim ovlastima za potpisivanje Protokola, podložno njegovu sklapanju.
Članak 3.
Dodatni se
protokol primjenjuje na privremenoj osnovi, podložno njegovu kasnijem sklapanju
i stupanju na snagu, od prvog dana trećeg mjeseca nakon pohrane posljednje
obavijesti u tu svrhu, u skladu s člankom 4. Protokola.
Sastavljeno u Bruxellesu
                                                                       Za
Vijeće
                                                                       Predsjednik
[1]               Odluka Vijeća o odobrenju otvaranja pregovora za
prilagodbu sporazuma potpisanih ili sklopljenih između Europske unije, ili
Europske unije i njezinih država članica, s jednom ili više trećih
zemalja ili međunarodnih organizacija radi pristupanja Republike Hrvatske
Europskoj Uniji (dok. Vijeća 13351/12 LIMITED)
[2]               Odluka vijeća kojom se Komisiju ovlašćuje da
otvori pregovore za prilagodbu Sporazuma o Europskom gospodarskom prostoru i
Sporazuma između Kraljevine Norveške i Europske unije o norveškom
financijskom mehanizmu za razdoblje od 2009. do 2014., s obzirom na proširenje
Europske unije kojim je obuhvaćena Hrvatska (dokument Vijeća 12865/12
LIMITED).
[3]               SL C […], […], str. […].
PRILOG
DODATNI
PROTOKOL
UZ SPORAZUM
IZMEĐU EUROPSKE EKONOMSKE ZAJEDNICE
I KRALJEVINE NORVEŠKE
NAKON PRISTUPANJA
REPUBLIKE HRVATSKE
EUROPSKOJ UNIJI
EUROPSKA UNIJA
i
KRALJEVINA NORVEŠKA,
UZIMAJUĆI U OBZIR Sporazum između
Europske ekonomske zajednice i Kraljevine Norveške potpisan 14. svibnja 1973.,
dalje u tekstu „Sporazum”, te postojeće aranžmane za trgovinu ribom i
proizvodima ribarstva između Norveške i Zajednice,
UZIMAJUĆI U OBZIR
Dodatni protokol uz Sporazum između Europske ekonomske zajednice i
Kraljevine Norveške s obzirom na posebne odredbe primjenjive tijekom razdoblja
2009. – 2014. na uvoz u Uniju određene ribe i proizvoda ribarstva, a
posebice članak 1.,
UZIMAJUĆI U OBZIR pristupanje Republike
Hrvatske Europskoj uniji,
UZIMAJUĆI U OBZIR Sporazum o sudjelovanju
Republike Hrvatske u Europskom gospodarskom prostoru,
UZIMAJUĆI U OBZIR postojeći režim
trgovine ribom i proizvodima ribarstva između Norveške i Republike
Hrvatske,
ODLUČILI su uz zajedničku suglasnost
utvrditi prilagodbe Sporazuma nakon pristupanja Republike Hrvatske Europskoj
uniji
I SKLOPITI OVAJ PROTOKOL:
ČLANAK
1.
Tekst Sporazuma, prilozi i protokoli, koji
čine njegov sastavni dio, te Završni akt s priloženim izjavama sastavljaju
se na hrvatskom jeziku, pri čemu su ti tekstovi vjerodostojni na isti
način kao i izvorni tekstovi. Zajednički odbor odobrava hrvatski
tekst.
ČLANAK
2.
1.         U ovom su Protokolu utvrđene
posebne odredbe koje se primjenjuju na uvoz u Europsku uniju određene ribe
i proizvoda ribarstva podrijetlom iz Norveške.
2.         Iznos carinskih kvota
predviđen člankom 3. ovog Protokola obuhvaća razdoblje od deset
mjeseci od pristupanja Hrvatske EU-u do isteka Financijskog mehanizma EGP-a za
razdoblje 2009. – 2014. (od 1. srpnja 2013. do 30. travnja 2014.). Iznos kvota
preispitat će se do kraja tog razdoblja uzimajući u obzir sve bitne
interese.
3.         Carinske kvote primjenjuju se od
dana kada privremena primjena ovog Protokola stupi na snagu, u skladu s
postupcima utvrđenima u članku 4. stavku 3., te su na raspolaganju
dvanaest mjeseci od tog datuma.
4.         Pravila o podrijetlu koja se
primjenjuju na carinske kvote u članku 3. utvrđena su Protokolom
br.3 uz Sporazum.
ČLANAK
3.
Unija otvara sljedeće nove bescarinske
kvote:
–        haringa,
začinjena i/ili ukiseljena u octu, u salamuri (oznake KN ex 1604 12 91, ex
1604 12 99) 1400 tona neto ocijeđene mase.
ČLANAK
4.
1.         Ugovorne stranke ratificiraju ili
odobravaju ovaj Protokol u skladu sa svojim postupcima. Instrumenti ratifikacije
ili odobrenja polažu se kod Glavnog tajništva Vijeća Europske unije.
2.         Protokol stupa na snagu na dan
nakon polaganja posljednjeg instrumenta ratifikacije ili odobrenja, uz uvjet da
su položeni i sljedeći instrumenti ratifikacije ili odobrenja:
(i)      Sporazum
o sudjelovanju Republike Hrvatske u Europskom gospodarskom prostoru;
(ii)     Dodatni
protokol uz Sporazum između Kraljevine Norveške i Europske unije o
norveškom financijskom mehanizmu za razdoblje 2014. – 2009. zbog sudjelovanja
Republike Hrvatske u Europskom gospodarskom prostoru;
(iii)    Dodatni
protokol uz Sporazum između Europske ekonomske zajednice i Republike
Islanda nakon pristupanja Republike Hrvatske Europskoj uniji.
3.         Do završetka postupaka iz stavaka
1. i 2. ovog članka ovaj se Protokol primjenjuje na privremenoj osnovi od
prvog dana trećeg mjeseca od polaganja posljednje obavijesti u tu svrhu.
ČLANAK
5.
Ovaj Protokol, koji je sastavljen u jednom
izvorniku na bugarskom, hrvatskom, češkom, danskom, nizozemskom,
engleskom, estonskom, finskom, francuskom, njemačkom, grčkom,
mađarskom, talijanskom, latvijskom, litavskom, malteškom, poljskom,
portugalskom, rumunjskom, slovačkom, slovenskom, španjolskom, švedskom i
norveškom jeziku, pri čemu su tekstovi na svakom od tih jezika jednako
vjerodostojni, pohranjuje se u arhivu Glavnog tajništva Vijeća Europske
Unije, koje svakoj stranki dostavlja po jedan ovjereni primjerak.
Sastavljeno u Bruxellesu... 2013.
Za Europsku uniju
Za Kraljevinu Norvešku